JBPM P. Pinang kesan 281 ‘hotspot’ banjir
Oleh SAFINA RAMLI

15 September 2022, 5:08 pm
GEORGE TOWN – Jabatan Bomba dan Penyelamat Malaysia (JBPM) Pulau Pinang telah mengenal pasti kira-kira 281 lokasi kawasan ‘hotspot’ banjir di lima daerah negeri ini.
Pengarah JBPM negeri, Saadon Mokhtar berkata, pihaknya telah bersedia menghadapi monsun Timur Laut dengan membabitkan 1,701 anggota operasi di 20 balai seluruh negeri termasuk pasukan bomba sukarela.
“Sebanyak 86 lokasi di daerah Seberang Perai Tengah dikenal pasti sebagai kawasan hotspot banjir, Seberang Perai Utara (56), Timur Laut (55), Barat Daya (45) dan Seberang Perai Selatan (49).
“Persedian JBPM Pulau Pinang kali ini adalah lebih baik berbanding monsun Timur Laut tahun lalu sebagaimana arahan Perdana Menteri yang mahukan bencana tahun ini dihadapi dengan menyeluruh,”katanya ketika dihubungi di sini hari ini.
Menurut Saadon, keperluan aset juga telah disediakan yang mana melibatkan 24 buah kenderaan marin (bot aluminium) dan 55 buah kenderaan pelbagai fungsi (kenderaan penarik, pengangkutan logistik dan kenderaan untuk pemindahan mangsa.
“JBPM negeri juga telah mula mempersiapkan anggota dengan mengadakan latihan pengukuhan pasukan khas iaitu pasukan multiskill team atau must team, latihan pengukuhan pasukan special tactical operation and rescue team of Malaysia atau pasukan Storm.

“Latihan bermula dari 12 September hingga 16 September bagi kedua-dua latihan tersebut, kita juga akan adakan latihan pengukuhan bagi pasukan penyelamat di air pada 19 September hingga 23 September depan.
“Kita juga akan membuat latihan pengendalian bot secara menyeluruh melibatkan 20 balai pada 29 September depan, latihan-latihan ini adalah persediaan dan persiapan yang telah kita buat untuk hadapi apa-apa kemungkinan berlaku pada monsun akan datang,” katanya.
Dalam pada itu, beritahu beliau, Pulau Pinang juga menjadi negeri yang dipilih menjadi pusat pengurusan Regional Forward Base (RFB) Wilayah Utara bagi berdepan monsun Timur Laut tahun ini.
”RFB Wilayah Utara yang berpusat di Balai Bomba Penyelamat (BBP) Perda
berfungsi sebagai penempatan anggota dan logistik mengikut negeri yang melibatkan Pulau Pinang, Kedah, Perak dan Perlis.
”RFB berupaya mengukuhkan dan memanfaatkan kekuatan anggota di wilayah Utara pada tahap optimum, di mana anggota dari negeri yang tidak terjejas akan digerakkan ke negeri terjejas banjir,” katanya.
Tambahnya, kesemua agensi termasuk JBPM kini diletakkan dalam mod bersiap sedia bagi menghadapi Monsun Timur Laut yang membawa hujan lebat dan berkemungkinan banjir mulai November ini sehingga Mac tahun depan. – KOSMO! ONLINE


22 nelayan Indonesia ditahan ceroboh perairan negara
Oleh SAFINA RAMLI

15 September 2022, 5:42 pm
GEORGE TOWN – Maritim Malaysia (APMM) menahan seramai 22 kru termasuk tekong warga Indonesia selepas didapati cuba menceroboh perairan negara ini semalam.
Pengarah Maritim negeri, Kepten Maritim Abd Razak Mohamed berkata, bot nelayan asing dari Indonesia itu ditahan ketika melakukan aktiviti menangkap ikan pada kedudukan 109 kilometer barat daya Pulau Kendi.
“Bot nelayan itu ditahan Kapal Maritim (KM) Nyalau Maritim Malaysia pada pukul 2.50 petang semalam sewaktu rondaan rutin operasi bersepadu menerusi Op Benteng Laut.
“Pemeriksaan mendapati, bot nelayan asing itu dikendalikan 22 kru termasuk tekong yang kesemuanya warga Indonesia berusia 20 hingga 56 tahun. Mereka tidak memiliki dokumen pengenalan diri,” katanya dalam kenyataan di sini hari ini.
Kesemuanya tangkapan dibawa ke Maritim Negeri Pulau Pinang sebelum diserahkan kepada pegawai penyiasat untuk tindakan lanjut.-KOSMO! ONLINE


Tergamak cabul anak saudara 6 tahun sedang tidur
Oleh ROHANA MOHD. NAWI

15 September 2022, 4:49 pm
TANAH MERAH – Seorang lelaki ditahan selepas dipercayai tergamak mencabul anak saudara perempuannya yang berusia enam tahun semasa mangsa sedang tidur di sebuah rumah di daerah ini, Isnin lalu.
Pemangku Ketua Polis Daerah Tanah Merah, Deputi Superitendan Mohd. Razi Rosli berkata, pihaknya menerima laporan mengenai kejadian itu daripada ibu saudara mangsa yang berusia 44 tahun malam kelmarin.
Menurutnya, polis telah menahan suspek yang berusia 34 tahun kira-kira 37 minit selepas wanita itu tampil membuat laporan.
“Berdasarkan keterangan mangsa, kanak-kanak itu dipercayai dicabul oleh bapa saudaranya semasa dia sedang tidur.
“Siasatan mendapati, mangsa merupakan anak tunggal dalam keluarganya. Dia sebelum ini telah dijaga oleh neneknya selepas kedua ibu bapanya bercerai,” katanya dalam satu kenyataan hari ini.
Mengulas lanjut, menurut Mohd. Razi, mangsa telah dibawa ke Hospital Tanah Merah di sini untuk pemeriksaan lanjut.

Katanya, berdasarkan semakan, suspek tidak mempunyai kesalahan lampau dan ujian saringan air kencing turut mendapati lelaki itu negatif dadah.
Tambahnya, suspek kini ditahan reman selama tujuh hari sehingga Selasa depan dan kes disiasat mengikut Seksyen 14(d) Akta Kesalahan-Kesalahan Seksual Terhadap Kanak-Kanak 2017. – KOSMO! ONLINE


[VIDEO] Azeem mara ke final 100m Sukma 2022
Oleh MUHAMMAD ZUHAILY BADLISHAH

15 September 2022, 4:53 pm
KUALA LUMPUR – Pemegang rekod 100 meter (m) kebangsaan, Muhammad Azeem Mohd. Fahmi menepati ramalan mara ke final 100m Sukan Malaysia (Sukma) 2022.
Kejayaan itu hadir selepas Azeem, 18, mencetak masa 10.33 saat (s) untuk mengungguli peringkat saringan 3 di Stadium Nasional, Bukit Jalil sebentar tadi.
Ia adalah catatan masa terpantas daripada ketiga-tiga peringkat saringan 100m sekali gus memberi bayangan Azeem berpotensi besar untuk memenangi status raja pecut Sukma pada final esok.
Turut melangkah ke final ialah dua pemenang peringkat saringan 1 dan 3 iaitu Muhammad Haiqal Hanafi dengan catatan masa 10.57s serta Muhammad Arsyad Md. Saat (10.54s).
Enam lagi pelari yang mara ke final ialah Mohammad Thaqif Mohammad Hisham, Alif Iman Mohd. Fahmi, Muhammad Fakhrul Abdul Aziz, Muhammad Idham Rosli, Nabil Alwani Rizal Alwani dan Muhammad Zulfiqar Ismail. – KOSMO! ONLINE


Suspek kes bunuh 2 kanak-kanak yang ditemui dalam beg pakaian diberkas
Oleh KOSMO!

15 September 2022, 4:47 pm
SEOUL – Polis Korea Selatan menyatakan bahawa ia telah menahan seorang wanita yang dituduh membunuh dua anaknya, di mana mayat kedua-dua mangsa ditemui di dalam beg pakaian di New Zealand bulan lalu.
Suspek berusia 42 tahun itu dilaporkan wanita kelahiran Korea Selatan dan memiliki kerakyatan New Zealand. Dia diberkas di bandar Ulsan serta akan dibawa ke Seoul untuk menghadapi prosiding ekstradisi, kata polis.
“Polis menahan suspek di sebuah apartmen di Ulsan pada Khamis (hari ini) selepas mengesan lokasinya menggunakan rakaman televisyen litar tertutup (CCTV).
“Suspek dituduh oleh polis New Zealand sebagai membunuh dua anaknya yang berusia tujuh dan 10 tahun ketika itu, dalam kejadian sekitar tahun 2018 di Auckland.
“Dia didapati tiba di Korea Selatan selepas melakukan jenayah tersebut dan bersembunyi sejak itu,” kata Agensi Polis Negara Korea Selatan dalam satu kenyataan.
Beberapa imej disiarkan media tempatan menunjukkan suspek, yang identitinya tidak didedahkan polis Korea Selatan dan New Zealand, dibawa keluar dari balai polis Ulsan oleh pegawai penyiasat. Dia menutup kepalanya menggunakan kot berwarna coklat.

Dia turut ditanya oleh pemberita sama ada akan mengaku melakukan pembunuhan tersebut.
“Saya tidak melakukannya,” katanya berulang kali ketika diarah masuk ke dalam kenderaan polis.
Menurut agensi berita Yonhap, suspek mula tinggal di apartmen milik kenalannya di Ulsan tahun ini, selepas menetap di Seoul sebelum itu.
“Polis akan memindahkan suspek ke Pejabat Pendakwa Daerah Pusat Seoul sebagai persiapan bagi pemeriksaan ekstradisi oleh Mahkamah Tinggi Seoul,” lapor Yonhap. – AFP


Daftar Pemilih Tambahan bulan Ogos dibuka untuk semakan
Oleh EDDY AQMAL MOHAMED HAMIDI

15 September 2022, 4:36 pm
PUTRAJAYA – Orang ramai kini boleh menyemak Daftar Pemilih Tambahan Bulan Ogos Tahun 2022 (DPT BLN8/2022) yang telah diperakui serta diwartakan hari ini dan dibuka untuk semakan selama 30 hari sehingga 14 Oktober depan.
Setiausaha Suruhanjaya Pilihan Raya (SPR), Datuk Ikmalrudin Ishak berkata, DPT BLN8/2022 mengandungi nama bagi 43,508 orang warganegara berumur 18 tahun dan ke atas dalam tempoh 1 Ogos hingga 30 Ogos 2022 yang didaftarkan secara automatik sebagai pemilih baharu.
“Turut dibuka untuk semakan menerusi DPT BLN8/2022 adalah nama 19,868 orang pemilih berdaftar yang bertukar bahagian pilihan raya dan 6,544 orang pemilih bertukar status atau kategori pengundi.
“Warganegara berusia 18 tahun dan ke atas dalam tempoh 1 hingga 30 Ogos lalu serta mana-mana pemilih berdaftar yang telah memohon pertukaran bahagian pilihan raya atau pertukaran status diseru untuk menyemak nama mereka dalam DPT BLN8/2022,” katanya dalam kenyataan hari ini.
Tambah kenyataan itu, sekiranya mereka mendapati nama tidak disenaraikan dalam DPT BLN8/2022, tuntutan boleh dibuat dengan mengisi Borang C secara online di pautan https://myspr.spr.gov.my atau hadir ke Pejabat Pilihan Raya Negeri (PRN) yang berkenaan.
“Semakan boleh dibuat menerusi pautan https://www.spr.gov.my atau https://mysprsemak.spr.gov.my; portal rasmi Pejabat-Pejabat Pilihan Raya Negeri di pautan http://ppn.spr.gov.my; aplikasi online https://myspr.spr.gov.my; atau hotline SPR di talian 03-8892 7018.

“Pemilih berdaftar yang berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya juga boleh berbuat demikian dengan mengisi Borang D dan hadir ke Pejabat PRN yang berkenaan,” ujar beliau.
Tambah Ikmalrudin, Borang C dan Borang D boleh dimuat turun dari portal Pejabat-Pejabat PRN di pautan http://ppn.spr.gov.my dan hendaklah dikemukakan kepada Pengarah PRN berkenaan pada waktu pejabat pada mana-mana hari bekerja sepanjang tempoh semakan DPT BLN8/2022.
“Maklumat lanjut mengenai urusan semakan DPT BLN8/2022 boleh didapati dengan melayari portal rasmi SPR di pautan https://www.spr.gov.my atau hubungi Hotline SPR di talian 03-8892 7018 atau mana-mana Pejabat PRN,”katanya. – KOSMO! ONLINE


Dituduh ada skandal, Shuib mohon hentikan spekulasi
Oleh HANISAH SELAMAT

15 September 2022, 5:06 pm
PETALING JAYA – Belum reda gosip bercinta dengan usahawan produk bernama Watie, kini bertebaran pula video pendek wanita tersebut di padang golf yang didakwa berlatar belakangkan suara Shuib.
Penyebaran video tersebut di laman sosial membuatkan pelawak dan ahli perniagaan itu tampil menafikan suara berkenaan adalah dirinya atau mempunyai hubungan dengan wanita lain sebelum isterinya yang juga penyanyi Siti Sarah Raissuddin meninggal dunia
Tegas Shuib lagi, segelintir pihak yang melulu membuat tuduhan bersandarkan video lama itu dirasakan tidak adil bukan hanya terhadap dirinya, malah kepada arwah Siti Sarah sendiri.
“Saya menafikan apa yang berlegar di media sosial berhubung satu video yang menunjukkan Watie sedang memukul bola golf dan ada kedengaran seperti suara saya.
“Ada yang menuduh saya sudah lama mempunyai skandal dengan wanita itu sejak 2019. Tuduhan itu sangat tidak adil, baik untuk saya mahu pun Allahyarham Siti Sarah,” katanya menerusi kiriman nota suara kepada media.
Bapa kepada empat cahaya mata itu turut menjelaskan video yang viral dimuat naik bertarikh April 2019, sedangkan dia hanya mula berjinak-jinak dengan sukan golf sekitar Mei 2020.

“Jika lihat balik tarikh yang tertera pada video yang tular itu adalah pada April 2019, sedangkan saya hanya mula memegang kayu golf selepas Perintah Kawalan Pergerakkan (PKP).
“Ketika itu kerajaan memberikan kelonggaran kepada sukan golf, jadi saya buat keputusan untuk mencuba bagi mengelakkan kebosanan, malah saya ada menghubungi Sharnaaz menyatakan hasrat berkenaan.
“Mereka yang tidak percaya mungkin boleh semak kembali gambar yang saya muat naik di akaun instagram saya,” katanya lagi.
Bagi menjelaskan suara lelaki yang kedengaran seakan seperti suaranya, Shuib berkata, perkara tersebut mungkin berlaku secara kebetulan.
“Kalau dengar semula rakaman itu memang perkataan nice’yang disebut mirip suara saya, tapi individu di sebalik video itu bukan saya.
“Suara itu memang tidak sama langsung. Biasalah kalau satu ayat senang dan boleh sama tapi suara itu bukan saya dan sangat kelakar.
“Setakat suara, semua orang boleh tiru dan mungkin ia satu kebetulan yang tidak disangka-sangka,” tambahnya.
Nama Shuib ‘naik’ di platform TikTok selepas tular satu video memperlihatkan seorang wanita sedang memukul bola golf disusuli pujian seorang lelaki yang hanya kedengaran suara, tanpa memperlihatkan wajah atau susuk tubuh empunya diri.
Rata-rata mendakwa suara di video berkenaan adalah Shuib memandangkan pelawak itu kini digosipkan mempunyai hubungan cinta dengan wanita yang dikenali sebagai Watie itu.
Khabar angin mengenai hubungan rapatnya dengan usahawan berkenaan tersebar selepas seorang pengguna TikTok memuat naik video mereka, baru-baru ini.
Mereka dikatakan punya hubungan istimewa berikutan kerap dilihat menghadiri majlis dan konsert bersama-sama dengan mengenakan persalinan warna senada.
Terdahulu, Shuib dan Siti Sarah mendirikan rumah tangga pada 2011 dan dikurniakan empat cahaya mata.
Begitupun, isterinya menghembuskan nafas terakhir di Hospital Canselor Tuanku Muhriz akibat Covid-19 pada 9 Ogos tahun lalu.


Pakistan tawar penerbangan percuma hantar bantuan banjir
Oleh AMREE AHMAD

15 September 2022, 4:46 pm
SEPANG – Kerajaan Pakistan menawarkan penerbangan tanpa dikenakan sebarang bayaran bagi penghantaran bantuan misi kemanusiaan ke atas mangsa bencana banjir di negara itu.
Pesuruhjaya Tingginya ke Malaysia, Amna Baloch berkata, langkah tersebut diharapkan dapat menggalakkan badan bukan kerajaan (NGO) untuk menghantar bantuan secara percuma.
“Anda perlu hubungi Suruhanjaya Tinggi Pakistan di Kuala Lumpur dan syarikat Pakistan International Airlines (PIA) akan hantar terus tanpa caj pun,” katanya pada sidang akhbar hari ini.
Terdahulu, beliau hadir untuk menerima secara simbolik sejumlah kotak bantuan daripada BLIA World dan Yayasan Sin Chew oleh Menteri Pengangkutan, Datuk Seri Dr. Wee Ka Siong.
Lebih 12 tan barangan keperluan yang bernilai hampir RM700,000 itu telah pun diangkut dengan penerbangan PK 895 dari Lapangan Terbang Antarabangsa Kuala Lumpur (KLIA) di sini.
Pesawat PIA model Boeing 777-200 itu berlepas pukul 1.41 tengah hari tadi dan dijangka tiba di Lapangan Terbang Antarabangsa Islamabad kira-kira pukul 4.30 petang waktu tempatan.

Untuk penghantaran kali ini, ia melibatkan barangan keperluan penting harian yang sukar didapati di Pakistan ketika ini termasuk selimut tebal, tuala wanita, susu bayi dan baju sejuk.
Mengulas lanjut, Amna berkata, pihaknya dimaklumkan bahawa PIA sedia menambah lagi kekerapan penerbangan langsung dari KLIA bagi menampung lebih banyak penghantaran bantuan.
“Setakat ini, operator udara nasional itu cuma ada dua kali penerbangan setiap minggu ke Islamabad iaitu pada hari Isnin dan Khamis tetapi permintaan dijangka boleh bertambah,” katanya.
Justeru, beliau merayu lebih banyak NGO untuk tampil kerana nilai kerugian bencana kali ini amat dahsyat sehingga mencecah RM45 bilion dan memakan masa lama untuk kembali pulih.
Banjir sejak tiga bulan lalu itu menjejaskan kehidupan harian 33 juta penduduk Pakistan apabila satu pertiga negaranya tenggelam membabitkan 116 daerah daripada keseluruhan 160 daerah.
Dalam pada itu, Ka Siong memberi jaminan bahawa setiap bantuan akan disalurkan terus kepada mangsa di wilayah terjejas teruk oleh badan pengurusan bencana nasional Pakistan.
“Saya difahamkan, ketika ini, barangan perubatan seperti pil paracetamol amat diperlukan ribuan mangsa kerana banyak kes demam denggi dilaporkan di kawasan banjir,” tambahnya.
Beliau sendiri yang berpengalaman menguruskan mangsa bah di kawasan Parlimennya itu malah mengakui, keadaan di Pakistan jauh lebih teruk kerana ia berlaku tanpa dijangka awal. – KOSMO! ONLINE


Penang FC kekal rekod kalah, penyokong mula ‘naik angin’
Oleh KOSMO!

15 September 2022, 5:02 pm
GEORGE TOWN – Penyokong pasukan Penang FC dilihat tidak mampu lagi menahan kemarahan atas siri kekalahan yang dipamerkan skuad itu pada perlawanan Liga Super 2022 termasuk ada yang meminta campur tangan Ketua Menteri Pulau Pinang, Chow Kon Yeow.
Prestasi hambar para pemain dan terkini pada aksi bertemu pasukan Terengganu FC dengan keputusan 0-3 malam semalam membuatkan ramai mula ‘naik angin’ dan mengecam pihak berkenaan termasuk barisan pengurusannya menerusi Facebook rasmi Penang FC hari ini.
Memuat naik keputusan perlawanan ke-18 bersama gambar-gambar pemain yang beraksi malam semalam membuatkan hampir majoriti penyokong dilihat tidak lagi berselidung dengan menggunakan ayat-ayat manis atau semangat sebalik menghentam pasukan terbabit dengan perkataan sinis.
Setakat petang ini, lebih 1,000 warganet memberi pelbagai reaksi, 490 komen dan 21 perkongsian.
“YB Chow Kon Yeow, tolong lakukan sesuatu untuk pasukan! YB tolong! Rakyat Pulau Pinang sangat gemarkan pasukan ini,” ujarnya seorang penyokong.
“kita perolehi kekalahan ke-13, tahniah! Kena belanja Mamu Jenal & team Nasi Dalca Tulang, isi dah tak dak, team (pasukan) lain kebas,” kata seorang lagi pengguna.

“Cukuplah guriskan hati penyokong setia Penang,” seloroh pengguna.
Ketika ini, pasukan kendalian Ketua Jurulatih Datuk Zainal Abidin Hassan itu kekal berada di kedudukan tercorot liga dengan hanya mengumpul tujuh mata. – KOSMO! ONLINE


Lelaki tunai ibadah umrah bagi pihak Ratu Elizabeth II ditahan
Oleh KOSMO!

15 September 2022, 5:00 pm
RIYADH – Pasukan keselamatan Arab Saudi menahan seorang lelaki yang pergi ke Mekah untuk mengerjakan ibadah umrah bagi pihak mendiang Ratu Elizabeth II, lapor akhbar Mirror UK semalam.
Dalam sebuah klip video yang dimuat naik di media sosial, lelaki dari Yemen itu dilihat memegang sehelai kain rentang yang mengumumkan bahawa lawatannya ke Tanah Suci itu adalah untuk mendiang Ratu Elizabeth II.
Video itu mencetuskan kemarahan umat Islam apabila dikongsikan secara online.
Lelaki itu kemudian disahkan telah ditahan oleh Polis Arab Saudi dan akan didakwa kerana melanggar peraturan dan garis panduan di Tanah Suci.
“Pasukan khas Keselamatan Masjidil Haram menahan seorang warganegara Yemen yang muncul dalam klip video dan membawa kain rentang di dalam Masjidil Haram, melanggar peraturan dan garis panduan umrah,” demikian menurut kenyataan Kementerian Dalam Negeri Arab Saudi.
Orang bukan Islam dilarang memasuki kota Mekah dan penggunaan papan tanda juga dilarang di kawasan sekitar Masjidil Haram.

Lelaki Yemen itu melakukan kesalahan yang boleh dihukum kerana semua pelawat dilarang mengerjakan umrah bagi pihak orang bukan Islam yang telah meninggal dunia. – AGENSI


NCT Group meterai kerjasama dengan empat syarikat
Oleh MUHAMMAD IKHWAN IDERIS

15 September 2022, 4:55 pm
PETALING JAYA – Pemaju hartanah, NCT Group of Companies (NCT Group) mengumumkan kerjasama sinergi bersama empat organisasi iaitu AmBank, Dewan Perniagaan Malaysia-China (MCCC), Samaiden Group Berhad (SAMGB) dan UOB Malaysia untuk mengukuhkan nilai projek NCT Smart Industrial Park (NSIP) yang akan datang.
NCT Group memeterai Memorandum Penerokaan Perniagaan bersama AmBank Group dan UOB Malaysia bertujuan untuk mempromosikan pembangunan mampan dengan menawarkan pakej pembiayaan khusus kepada pelanggan untuk projek NSIP.
Sementara menerusi memorandum persefahaman yang ditandatangani dengan MCCC, NCT Group akan memanfaatkan kepakaran MCCC dalam menarik pelabur dari China dan negara ASEAN lain untuk melabur dalam hartanah serta produk pembangunan NCT di bawah projek NSIP.
Untuk menarik pelaburan langsung asing, pelabur yang disyorkan oleh MCCC turut layak mendapat keistimewaan promosi tambahan dan diskaun.
Bersama SAMGB pula, NCT Group menandatangani Surat Penerokaan Perniagaan yang akan menyaksikan SAMGB membina kemudahan dan pemasangan bagi penyelesaian tenaga mampan untuk NSIP, seperti tenaga biojisim dengan sistem loji kuasa Biojisim Bersambung Grid untuk menjana tenaga elektrik.
Selain itu, SAMGB juga akan menawarkan sistem bumbung solar photovoltaic mengikut kesesuaian untuk penyewa NSIP, yang akan menyumbang kepada penjimatan sehingga 30 peratus daripada jumlah penggunaan tenaga dalam operasi 24 jam.

Pengasas dan Pengarah Urusan Kumpulan NCT Group, Datuk Seri Yap Ngan Choy berkata, pihaknya komited untuk menyediakan infrastruktur dan kemudahan terbaik kepada pelanggan untuk memastikan projek itu berkembang maju dengan usaha yang mesra alam, mampan dan sejajar dengan falsafah syarikat untuk menggabungkan teknologi seiring dengan alam semula jadi.
“Oleh itu, kami menyasarkan untuk mencapai status Green Real Estate (GreenRE) untuk NSIP.
“Kami sentiasa mencari rakan niaga yang mementingkan inovasi dalam teknologi mesra alam dan dengan pemeteraian kerjasama ini, kami yakin NSIP akan menjadi perintis bagi pembangunan mampan alam sekitar yang diterajui teknologi,” katanya dalam satu kenyataan semalam. -KOSMO! ONLINE


Imigresen cari dua lelaki jadi saksi di mahkamah
Oleh MOHD. HUSNI MOHD. NOOR

15 September 2022, 4:39 pm
PUTRAJAYA – Jabatan Imigresen Malaysia (JIM) memohon orang ramai membantu memberikan maklumat dua individu warga tempatan yang diperlukan sebagai saksi di mahkamah berhubung kes pendakwaan di bawah Akta Imigresen 1959/63.
JIM menerusi kenyataan hari ini berkata, individu pertama dikenali sebagai Lim Kay Chin, 33, beralamat terakhir di 5R5, Tingkat 5, Pudu Plaza Apartment, Jalan Landak Off Jalan Pudu, Kuala Lumpur.
Menurutnya, individu kedua pula dikenali sebagai Brandon Cheong Wen Rong, 29, yang beralamat terakhir di 65, Jalan Bukit Indah 1/6, Taman Bukit Indah, Ampang, Selangor.
“Orang ramai yang mempunyai maklumat berkaitan boleh hubungi Timbalan Penolong Pengarah Imigresen Kanan (TPPK) Mohd. Azamuddin Long, Bahagian Operasi, Siasatan dan Pendakwaan, Ibu Pejabat JIM Putrajaya.
“Azamuddin boleh dihubungi menerusi talian 0388801338 atau 0388801330 pada waktu pejabat dan Bilik Gerakan 03 88801555 selepas waktu pejabat,” katanya. – KOSMO! ONLINE


Atikah Suhaime bengang dikritik hanya sebab ‘eyebag’
Oleh NUR EMIRA SAIZALI

15 September 2022, 4:08 pm
PETALING JAYA – “Terima kasih buat saya rasa buruk dan kurang keyakinan.”
Berbunyi sedikit sinikal, itulah reaksi pelakon asal Singapura Atikah Suhaime susulan kritikan netizen tentang penampilannya sehingga mencetuskan kurang keyakinan terhadap diri sendiri.
Perkara tersebut diluah pemilik nama penuh Nur Atikah Mohd Suhaime, 31, apabila menerima kritikan hebat daripada segelintir netizen mengenai masalah bengkak bawah matanya (eyebag) yang kelihatan ketara dalam sebuah video.
“Eyebag ini ada sejak zaman sekolah dan akan nampak ketara apabila kurang pengcahayaan atau tiada solekan.
“Setiap bulan saya akan suntik bawah mata untuk hilangkannya tetapi disebabkan baru sahaja habis penggambaran, jadi belum ada kesempatan untuk lakukannya,” katanya dalam satu video TikTok.
Selain tentang bahagian mata, rambutnya yang kini berubah dengan gaya kerinting juga menjadi bahan bualan netizen.

“Gaya rambut ini pula untuk penggambaran untuk sebuah karakter.
“Apabila jurusolek lakukan, nampak cantik sangat tetapi bila saya sendiri lakukannya, nauzubillah,” katanya lagi.
Menjawab pertanyaan ramai tentang kemunculannya dalam televisyen, pelakon drama Dendam Cinta Arissa itu dia mengakui selektif dalam menerima sebarang tawaran lakonan.
Malah, dia juga turut berseloroh berbaur sindiran mengenai usahanya bekerja sedangkan sudah memiliki teman lelaki kaya.
“Kurang nampak dalam televisyen sekarang sebab saya memilih tawaran. Jika jalan cerita menarik dan berbaloi, saya akan terima.
“Lagipun buat apa susah asyik bekerja, teman lelaki saya kaya,” selorohnya.
Terdahulu, Atikah dihujani pelbagai kritikan mengenai penampilannya yang dikatakan selekeh dan wajah kurang bermaya dalam sebuah video TikTok.
Perkara tersebut tercetus apabila tompok gelap pada bawah mata dikatakan sangat ketara sehingga ada yang mengandaikan dia kerap menangis dan kurang sihat.


Bomba selamatkan lelaki tersepit mesin
Oleh NOR AINNA HAMZAH

15 September 2022, 4:18 pm
TAMPIN – Pasukan bomba berjaya menyelamatkan seorang pekerja kilang yang tersepit dalam mesin semasa bekerja di kawasan Gemas, di sini, tadi.
Ketua Balai Bomba dan Penyelamat Gemas, Penolong Penguasa Bomba Mohd Farid Abu Bakar berkata, pihaknya menerima maklumat berhubung kejadian berkenaan pada pukul 2.05 petang.
Menurutnya, sebaik tiba, didapati terdapat seorang mangsa lelaki berusia 30-an tersepit pada sebuah mesin.
“Mangsa cedera di bahagian kaki telah berjaya di bawa keluar oleh pihak bomba dengan selamat dan seterusnya diserahkan kepada pihak Angkatan Pertahanan Awam Malaysia (APM) untuk di hantar ke hospital berhampiran,” katanya dalam kenyataan hari ini. – KOSMO! ONLINE


Ribut petir, hujan lebat landa 7 negeri
Oleh KOSMO!

15 September 2022, 4:15 pm
PETALING JAYA – Ribut petir, hujan lebat dan angin kencang dijangka melanda tujuh negeri sehingga pukul 6 petang nanti.
Jabatan Meteorologi Malaysia (MetMalaysia) berkata, negeri-negeri terlibat termasuk Perak (Kuala Kangsar, Manjung, Perak Tengah, Bagan Datuk, Hilir Perak dan Muallim), Pahang (Bentong, Temerloh, Maran, Bera, Pekan dan Rompin) serta Selangor (Sabak Bernam, Gombak, Petaling dan Hulu Langat).
“Negeri lain adalah Kuala Lumpur, Johor (Segamat, Kluang, Mersing, Kulai, Kota Tinggi dan Johor Bahru), Sarawak serta Sabah.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam,” jelas MetMalaysia sebentar tadi.
Tambah MetMalaysia lagi, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran.- KOSMO! ONLINE.


Pelajar nyaris maut, motosikal terperosok bawah lori
Oleh ROSLIZA MOHAMED

15 September 2022, 4:24 pm
KOTA BHARU – Seorang pelajar tingkatan empat nyaris maut selepas motosikal yang ditunggangnya terperosok bawah sebuah lori yang memandu secara melulu di Jalan Padang Tembak di sini semalam.
Dalam kejadian kira-kira pukul 3.30 petang itu, mangsa, Abdul Muklis Ab. Razak, 16, hanya mengalami luka pada siku dan lutut.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, mangsa menunggang motosikal jenis Honda Wave dari arah jambatan Pok Nik Lah menghala ke arah Simpang Tiga Pulau Belanga di sini.
Menurutnya, semasa tiba di lokasi kejadian, sebuah lori jenis Hicom dipandu seorang lelaki berusia 35 tahun yang berada di bahu jalan telah naik ke laluan utama.
“Insiden itu menyebabkan pelajar yang berada di laluan yang sama tidak sempat mengelak dam merempuh bahagian kanan lori sebelum terperosok di bawah kenderaan itu.
“Siasatan mendapati, kemalangan berlaku akibat kecuaian pemandu lori yang menaiki ke jalan utama dan tidak memberi laluan kepada mangsa sehingga berlaku kemalangan,” katanya dalam satu kenyataan di sini hari ini.

Tambah Mohd. Rosdi, siasatan lanjut kemalangan itu masih dijalankan. – KOSMO! ONLINE


Al-Sultan Abdullah, Tunku Azizah ke istiadat pemakaman Ratu Elizabeth II
Oleh KOSMO!

15 September 2022, 4:24 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah akan ke istiadat pemakaman negara Ratu Elizabeth II.
Menteri Luar, Datuk Seri Saifuddin Abdullah berkata, kedua-dua baginda akan mewakili Malaysia ke upacara itu yang akan berlangsung di Istana Buckingham pada Isnin depan.
“Yang di-Pertuan Agong dan Raja Permaisuri Agong akan mewakili negara dalam upacara pengebumian Ratu Elizabeth II,” katanya pada sidang media di Putrajaya semalam.
Ratu Elizabeth II, Raja Britain paling lama menduduki takhta mangkat pada usia 96 tahun di Istana Balmoral di Scotland pada 8 September lalu.
Menurut laporan media, jasad Ratu Elizabeth II kini berada di London dan ditempatkan di Istana Buckingham sehingga istiadat pemakaman negara di Westminster Abbey pada 19 September ini.
Jasad baginda akan dimakamkan bersebelahan makam suaminya, mendiang Putera Philip. – KOSMO! ONLINE


Selesaikan 4 tuntutan atau ke mahkamah – PSPRM
Oleh PETAH WAZZAN ISKANDAR

15 September 2022, 4:10 pm
PUTRAJAYA – Pertubuhan Suara Patriotik Rakyat Malaysia (PSPRM) menuntut empat perkara asas melibatkan veteran Angkatan Tentera Malaysia (ATM) yang dibangkitkan sejak lapan tahun lalu.
Empat perkara itu adalah penyelarasan pencen, tempoh perkhidmatan, pengampunan kepada pegawai atau anggota yang dijatuhkan hukuman dan Pencen Hilang Upaya (PHU).
Presidennya, Mejar (B) Mior Rosli Mior Jaafar berkata, pihaknya tampil menghantar memorandum kepada Perdana Menteri, Datuk Seri Ismail Sabri hari ini menunjukkan keseriusan dan sekiranya tiada tindakan kerajaan, isu berbangkit akan dibawa ke mahkamah.
“Selama ini kita lakukan secara lembut dengan berjumpa, mesyuarat, sediakan kertas kerja tetapi apa yang berlaku kerajaan bersilih ganti bertukar, dengan janji dan terus berjanji namun tiada jalan penyelesaian
“Apa yang dituntut ini bukannya perkara yang melebih-lebih sebaliknya adalah hak veteran dari segi undang-undang yang dinafikan,” katanya pada sidang akhbar selepas menyerahkan memorandum PSPRM kepada wakil Perdana Menteri di Bangunan Perdana Putra, hari ini.
Lebih 50 ahli PSPRM hadir menyatakan sokongan kepada usaha PSPRM malah tujuh daripada mereka berjalan dari Ipoh, Perak ke Putrajaya sejak 11 September lalu manakala bakinya berkenaan berjalan bersilih ganti sepanjang 254 kilometer.

Mior Rosli berkata, tuntutan pertama adalah mengenai penyelarasan pencen yang kali terakhir diselaraskan pada 2013 berbanding mereka yang dalam perkhidmatan dinaikkan mencecah 50 peratus hingga mewujudkan jurang orang yang bersara selepas tahun 2013.
Perkara kedua membabitkan syarat perkhidmatan dalam ATM yang hanya menerima pencen selepas perkhidmatan diakui sekurang-kurangnya 21 tahun.
Perkara ke tiga pula berkaitan dengan anggota atau pegawai ATM yang dijatuhi hukuman dan tidak akan diiktiraf sebagai veteran sedangkan orang politik pula mempunyai kelebihan yang berbeza.
Manakala bagi perkara keempat, PSPRM menuntut agar PHU dikaji semula dan dibuat dengan bersistem berikutan saat ini terdapat 15 individu yang kini kehilangan upaya kerana cedera ketika menentang komunis. – KOSMO! ONLINE


Dosa besar bawa beg orang lain di lapangan terbang
Oleh KOSMO!

15 September 2022, 4:10 pm
PETALING JAYA – Jangan sesekali membawa bagasi orang lain yang tidak diketahui apakah isi dalamnya di lapangan terbang ketika anda sedang mengembara.
Satu perkongsian menarik dari Facebook Zainuddin Omar menjelaskan, ‘dosa’ paling besar di lapangan terbang adalah membawa ‘luggage’ orang lain tanpa anda ketahui apa di dalamnya, apatah lagi dari orang yang tidak dikenali.
Jelasnya, pengembara perlu berhati-hati dengan ‘drug mule’ (keldai dadah) yang berkeliaran di lapangan terbang.
“Catatan ini saya tulis pada tahun 2018 semasa berada di Lapangan Terbang Vienna setelah sebulan mengembara di negara-negara Eropah. Selepas ‘check-in’ kami mencari tempat yang tiada ramai orang untuk makan malam ‘sandwich’ sardin.
“Banyak kerusi kosong kerana penerbangan kami malam, memang tidak ramai pengembara di Lapangan Terbang Vienna pada masa itu. Sambil menikmati ‘sandwich’ sardin, seorang perempuan datang dan duduk sebelah saya, walhal banyak lagi kerusi lain yang kosong.
Dia nak minta saya tolong bawakan barangan dia melepasi pemeriksaan keselamatan. Dalam kepala saya, dah sah dia ini seorang keldai dadah profesional,” tulisnya.

Tambah Zainuddin, terlalu ramai yang sudah terkena tahan dan merengkok dalam penjara atau dihukum mati kerana membawa dadah dari sindiket ‘drug mule’ ini.
Katanya, pernah ada satu agensi pelancongan Malaysia meminta tolong seorang pelanggan mereka membawa satu barang ke Australia tanpa diberitahu apa barangannya.
“Beliau ditahan di airport kerana membawa barangan tersebut berupa mata wang Australia melebihi dari had yang dibenarkan.
“Adalah elok untuk kita berperangai baik tetapi ada masa perlu berkurang ajar terhadap mereka yang cuba menggunakan kita,” ujarnya lagi. – KOSMO! ONLINE.


Tidak tidur, makan antara tanda ‘kacip’ pil kuda
Oleh KOSMO!

15 September 2022, 4:34 pm
PETALING JAYA – Terdapat empat tanda besar pasangan atau ahli keluarga anda terjebak dalam salah laku dadah jenis pil kuda atau Methamphetamine antaranya adalah tidak tidur malam dan tidak makan.
Satu perkongsian daripada Agensi Anti Dadah Kebangsaan (AADK) cawangan Besut melalui Facebooknya menjelaskan, pil kuda merupakan dadah paling bahaya di antara dadah yang wujud di atas dunia ini.
Jelasnya, dadah jenis ini adalah dadah paling murah dan penjualnya bersepah di negara ini.
“Kami nak cerita macam mana nak kenal suami masing-masing dan anak bujang yang terjebak dengan pil kuda antaranya adalah tidak tidur malam.
“Selain itu adalah tidak makan, biasanya makan berpinggan nasi tapi kali ini dia banyak minum air, biasanya hisap pil kuda tengkok akan jadi kering.
“Mulut pasangan anda bau busuk serta tiba-tiba kelihatan rajin buat kerja antaranya menyapu satu rumah, buang sampah juga tanda sudah terjebak dengan pil kuda,” tulisnya.

Tambah perkongsian tersebut lagi, jika terdapat empat tanda seperti ini terhadap pasangan atau anak bujang anda jangan sesakli menyembunyikannya terus lapor pada polis atau pihak AADK.
“Inilah empat tanda kalau nak senang kenal manusia tidak cerdik yang baham pil kuda, jangan sorok terus lapor pada pihak polis atau AADK, semoga bermanfaat,” katanya. -KOSMO! ONLINE.


TNB lancar projek perkukuh bekalan elektrik di P. Pinang
Oleh SITI NUR MAS ERAH AMRAN

15 September 2022, 4:13 pm
SEBERANG PERAI – Tenaga Nasional Berhad (TNB) melancarkan Projek Pengukuhan Bekalan Elektrik Pulau Pinang melalui talian penghantaran keempat bernilai lebih RM500 juta yang bakal siap sepenuhnya pada 2024.
Menteri Tenaga dan Sumber Asli, Datuk Seri Takiyuddin Hassan berkata, penyambungan terus bekalan elektrik ke Pulau Pinang melalui penghantaran talian atas monopole 275kV sepanjang 8.5 kilometer bakal menghubungkan Pencawang Masuk Utama (PMU) Stesen Janakuasa (SJ) Perai ke PMU The Light akan dibina selari dengan jambatan Pulau Pinang.
Menurutnya, projek terbabit akan menjadi mercu tanda ikonik kerana enam daripada 31 buah menara talian bakal menggunakan reka bentuk buah pinang malah akan dibina di tengah-tengah jajaran jambatan Pulau Pinang.
“Kapasiti bekalan sedia ada di pulau ini adalah sebanyak 1,130 megawat (MW) dan bakal menurun ke tahap lingkungan 800MW apabila SJ Gelugor menamatkan kontrak perkhidmatannya pada bulan Ogos 2024.
“Dalam masa yang sama, permintaan dijangka meningkat pada masa hadapan berdasarkan permintaan beban puncak yang pernah mencecah hingga 777.85 MW yang direkodkan pada bulan Januari 2020.
“Justeru, amat tepat sekali pelaksanaan projek talian atas ini yang berkapasiti lebih tinggi berbanding dengan kaedah kabel bawah jambatan dan kabel dasar laut,” katanya ketika berucap pada Majlis Pelancaran Projek Pengukuhan Bekalan Elektrik Melalui Sambungtara Talian Atas di Pulau Pinang, di sini hari ini.

Majlis pelancaran disempurnakan oleh Ketua Menteri, Chow Kon Yeow.
Projek tersebut mampu menghantar bekalan sebanyak 2,000MW daripada SJ Perai ke PMU The Light bergantung kepada permintaan beban di kawasan pulau katanya.
Sementara itu, Kon Yeow memberitahu, kejayaan projek terbabit sudah tentunya merancakkan lagi pembangunan negeri ini selaras dengan Visi Penang2030 – Negeri Pintar dan Hijau Berteraskan Keluarga Inspirasi Negara yang telah digariskan secara komprehensif, lengkap dan menyeluruh.
“Kita boleh merancang dengan teliti dan meyusun strategi untuk projek-projek gergasi namun ia tidak boleh dicapai tanpa bekalan tenaga yang mencukupi dan stabil,” tambahnya. – KOSMO! ONLINE


PAS, UMNO masih bincang hala tuju MN
Oleh SITI NUR MAS ERAH AMRAN

15 September 2022, 4:28 pm
SEBERANG PERAI – PAS menyifatkan rundingan berhubung kedudukan parti itu dalam Muafakat Nasional (MN) bersama UMNO masih berlangsung selagi Parlimen tidak dibubarkan bagi membolehkan Pilihan Raya Umum Ke-15 (PRU-15) diadakan.
Setiausaha Agung PAS, Datuk Seri Takiyuddin Hassan berkata, parti itu masih mempunyai banyak masa sebelum memuktamadkan sebarang keputusan.
Menurutnya, perbincangan boleh berlangsung bila-bila masa dan tidak bergantung dengan mana-mana tarikh atau tempoh pembubaran.
“Kita masih ada banyak masa dan saya rasa pembubaran Parlimen belum tentu pada tahun ini atau tahun depan dan masa masih panjang.
“Selain itu, kita juga sedia untuk berbincang dengan mana-mana parti termasuk parti pembangkang.
“Isu ini boleh dibincangkan di semua peringkat tetapi saya bukan ‘top 5’ dalam parti, namun saya boleh sahkan ada rundingan dan perbincangan yang berlangsung melibatkan pimpinan negeri dan akar umbi ,” katanya kepada pemberita di sini hari ini.

Beliau berkata demikian ketika diminta mengulas berhubung usaha PAS untuk menyuburkan kembali MN sempena PRU-15.
Mengulas lanjut, beliau yang juga Menteri Tenaga dan Sumber Asli berkata, kuasa menasihatkan Yang di-Pertuan Agong bagi membubarkan Parlimen bukan hanya terletak pada tangan Perdana Menteri sahaja tetapi melalui persetujuan Kabinet.
“PM perlu membentangkan perkara ini kepada Kabinet bagi menentukan waktu terbaik untuk mengusulkan nasihat kepada YDPA berhubung pembubaran Parlimen.
“Setakat ini, tidak ada lagi memorandum Jemaah Menteri berhubung pembubaran Parlimen,” tambahnya.
Semalam, Kosmo! melaporkan perjumpaan pimpinan tertinggi atau ‘Top 5’ UMNO yang sepatutnya berlangsung Sabtu ini ditangguhkan ke tarikh baru yang akan diumumkan Setiausaha Agung parti itu kelak.
Susulan itu, Perdana Menteri, Datuk Seri Ismail Sabri Yaakob dijangka akan mengadakan pertemuan lebih awal bersama lima pemimpin tertinggi UMNO berhubung tarikh PRU-15 sebelum pembentangan Bajet 2023. – KOSMO! ONLINE


Sureeya bangga tuai emas sempena Hari Malaysia
Oleh KOSMO!

16 September 2022, 10:47 pm
SHAH ALAM – Atlet karate Johor, H. Sureeya Sankar membuktikan statusnya sebagai juara Sukan SEA selepas tidak berdepan sebarang masalah menjelmakan kemenangan pada temasya Sukan Malaysia (Sukma) 2022 sebentar tadi.
Pada aksi final bawah 67 kg tersebut, Sureeya bijak mengatur rentak perlawanan meskipun lawannya dari Selangor, K. Thevadharshan mempunyai fizikal lebih tinggi.
Bagaimanapun, atlet kebangsaan tersebut tidak memberi belas kasihan sebelum menundukkan Thevadharshan dengan keputusan 8-0 di Dewan Kompleks Sukan Uitm, Shah Alam.
“Ini adalah pentas sulung saya dan saya benar-benar gembira kerana berjaya meraih pingat emas di sini. Apapun, saingan kali ini bukan mudah terutama saya turun sebagai juara Sukan SEA di Hanoi.
“Sebelum masuk gelanggang saya sudah tahu akan berdepan pesaing yang mempunyai fizikal agak tinggi. Jadi, saya perlu kekal tenang dan hanya ikut strategi.
“Meskipun perlawanan tersebut sedikit tertekan, tetapi saya tidak memikirkan soal lain, jadi saya fokus untuk tamatkan perlawanan itu lebih awal,” katanya.

Sureeya berkata, ini adalah kemenangan bermakna buat dirinya apabila berjaya meraih pingat emas tepat pada Hari Malaysia dan dia berbangga dengan pencapaian itu.
“Memandangkan saya dapat emas ini pada Hari Malaysia, jadi saya berbangga dapat melakukannya. Mungkin ini semangat Hari Malaysia!,” katanya.
Sementara itu, atlet Sabah, Amirah Syahirah Azlan melakukan kejutan apabila menewaskan atlet Selangor, Kayathiri Alagenthran dengan kemenangan 5-1. – KOSMO! ONLINE


‘Kepenatan’ KL City, tuah buat Melaka United
Oleh AMRAN MULUP

16 September 2022, 10:18 pm
MELAKA – Faktor keletihan menjadi punca juara Piala Malaysia musim lalu, KL City hanya mampu mencatat keputusan seri 0-0 berdepan Melaka United (MU), walaupun menguasai sepenuhnya babak perlawanan di Stadium Hang Jebat di sini, malam tadi.
Jurulatihnya, Bojan Hodak berkata, pemain mengharungi empat perlawanan di tempat lawan terutama ketika menang dengan kelab ATK Mohun Bagan 3-1 pada separuh akhir antara zon di Stadium Vivekananda Yuba Bharati Krirangan, Kolkata, India 7 September lalu.
Menurutnya, sebelum ke India, mereka berdepan Sabah di Kota Kinabalu terikat 2-2 manakala tiga hari selepas pulang daripada Piala AFC, pasukannya berdepan pula Sri Pahang FC di Kuantan, namun masih mampu mencatat kemenangan 2-0.
Beliau berkata, faktor itu menyebabkan aksi kesebelasan utamanya pada babak pertama berdepan Skuad Sang Kancil tampak tidak bertenaga, namun kembali menemui sentuhan pada babak kedua.
“Di babak kedua pemain saya mempunyai banyak peluang menjaringkan gol, tetapi dikecewakan kecekapan penjaga gol MU, Norazlan Razali yang menyelamatkan tiga peluang terbaik.
“Kalau tidak kerana Norazlan sudah pasti pasukan saya boleh pulang dengan tiga mata penuh. Apa pun saya kagum dengan kecekapan penjaga gol MU dan sewajarnya dia dinobatkan ‘man of the match’,” katanya dalam sidang akhbar selepas tamat aksi.

Sementara itu, Jurulatih MU, Mohd. Asri Ninggal berkata, beliau melahirkan rasa lega pasukannya tidak tewas walaupun KL City menguasai sepenuhnya babak perlawanan.
“Saya puji pemain beraksi dengan baik sepanjang 90 minit babak perlawanan untuk menyekat KL City daripada menjaringkan gol.
“Saya kagum ke atas Norazlan yang diturunkan sebagai penjaga gol utama menggantikan Tian Keat See mempamerkan aksi paling menarik untuk menyelamatkan banyak percubaan di mana tiga daripadanya sepatutnya menghasilkan gol buat KL City,” katanya. – KOSMO! ONLINE


Tiada perubahan dalam senarai panggilan – Kim Pan-gon
Oleh MUHAMAD ARDIE PUTRA SUHAIMI

16 September 2022, 9:45 pm
PETALING JAYA – Ketua jurulatih skuad Harimau Malaya, Kim Pan-gon memberi bayangan tiada perubahan akan berlaku dalam senarai 25 pemain yang dipanggil untuk bersaing pada kejohanan Piala Raja di Chiang Mai, Thailand minggu depan.
Menurut Pan-gon, seramai 24 pemain telah melaporkan diri pada kem latihan pusat dengan 23 pemain menyertai sesi latihan pertama yang dilakukan Wisma FAM, Kelana Jaya petang tadi.
“Dijangka senarai semua pemain yang dipanggil akan kekal tanpa perubahan. Hanya dua pemain yang tidak berada pada sesi latihan pertama iaitu Shahrul Saad yang tidak sihat, tetapi sudah melaporkan diri bersama pasukan pagi tadi.
“Kemudian, Dion Cools pula hanya akan bersama pasukan pada sesi latihan di Thailand nanti,” katanya ketika ditemui media di Wisma FAM, Kelana Jaya sebentar tadi.
Sebagai rekod, Pan-gon telah memberi ruang kepada beberapa muka baharu dalam senarai 25 pemain yang dipanggil untuk membuktikan keupayaan selain turut mengekalkan watak penting skuad Harimau Malaya yang tampil cemerlang pada kempen kelayakan Piala Asia 2023 di Kuala Lumpur Jun lepas.
Aksi antarabangsa kali ini bakal menjadi ujian pemanas badan pertama buat Pan-gon yang sedang berusaha untuk memantapkan pasukan bagi mengharungi kejohanan Piala AFF 2022 pada Disember dan Piala Asia 2023 tahun depan.

Skuad negara dijadualkan bertemu dengan tuan rumah, Thailand pada 22 September di Stadium 700th Anniversary manakala Trinidad & Tobago akan menentang Tajikistan di venue dan hari yang sama. – KOSMO ONLINE


Kelayakan Piala Asia B-20: Malaysia benam Sri Lanka 3-0
Oleh MUHAMAD ARDIE PUTRA SUHAIMI

16 September 2022, 9:09 pm
PETALING JAYA – Peluang skuad bawah 19 (B-19) tahun negara untuk merebut tiket ke automatik kembali selepas menang 3-0 ke atas Sri Lanka pada aksi Kumpulan E kelayakan Piala Asia B-20 2023 di Stadium MFF, Ulaanbaatar sebentar tadi.
Pada aksi tersebut, skuad kendalian Hassan Sazali Waras dilihat mendominasi penuh perlawanan pada awal permainan dan berjaya mendahului menerusi jaringan Aliff Izwan Yuslan pada minit ke-30.
Jaringan tersebut berjaya menaikkan semangat barisan pemain B-19 untuk terus melakukan serangan, tetapi tiada tambahan gol terhasil selepas tamat babak pertama.
Bersambung pada separuh masa kedua, Malaysia semakin terdesak untuk menambah gol, tetapi usaha keras hanya terhasil menerusi ledakan Adam Farhan Faizal pada minit ke-70.
Skuad muda Harimau Malaya semakin agresif pada penghujung perlawanan dengan Aliff Izwan meledak gol kedua peribadi pada masa kecederaan untuk memastikan tiga mata berharga menjadi milik negara.
Keputusan 3-0 ini menyaksikan Malaysia berada di tangga kedua dengan mengutip empat mata, manakala Korea Selatan unggul dengan enam mata setelah menewaskan tuan rumah, Mongolia, 7-0 pada aksi terdahulu.

Skuad negara yang masih segar dengan kejayaan menjuarai Piala AFF akan berdepan Korea Selatan pada aksi terakhir kumpulan, Ahad ini.
Hanya juara setiap kumpulan akan layak secara automatik ke pusingan akhir kejohanan di Uzbekistan tahun depan dan lima lagi slot akan diisi naib juara terbaik daripada 10 kumpulan dalam kempen kelayakan. – KOSMO! ONLINE


Suami isteri berdepan detik cemas enjin kapal layar rosak
Oleh MOHD YUNUS YAKKUB

16 September 2022, 10:02 pm
SABAK BERNAM – Perjalanan sepasang suami isteri berdepan detik cemas apabila kapal layar yang dinaiki mengalami kerosakan pada enjin di perairan daerah ini, semalam.
Kejadian dikatakan berlaku kira-kira pukul 8 malam selepas pasangan suami isteri berusia 51 dan 62 tahun memulakan pelayaran bermula pukul 8.30 pagi hari sama dari Pelabuhan Klang.
Kapal layar itu dikemudikan seorang kepten lelaki warga Amerika Syarikat berusia 55 tahun.
Pengarah Maritim Selangor, Kepten Maritim V. Siva Kumar berkata, pihaknya menerima maklumat daripada Maritime Rescue Sub Centre (MRSC) Johor Bahru kira-kira pukul 2 pagi hari ini dengan enjin kapal itu rosak akibat kebakaran bilik jenteranya.
Katanya, berdasarkan maklumat kapal tersebut dalam perjalanan ke Pulau Pangkor.
“Mereka dikatakan akan meneruskan perjalanan menggunakan layar sementara menunggu
bantuan khidmat bot tunda untuk memasuki Pangkor Marina Malaysia (PMM) bagi tujuan pembaikan.

“Bot Perkasa 35 telah diatur gerak ke lokasi untuk membuat pemantauan di lokasi kejadian bagi memastikan keselamatan kesemua penumpangnya,” katanya dalam kenyataan hari ini.
Kapal layar yang mengalami kerosakan enjin diiringi bot maritim.
Beliau menambah bot maritim sama juga telah ditugaskan mengiringi kapal layar tersebut sejauh 17 batu nautika ke sempadan Perairan Perak kira-kira pukul 2.15 petang tadi.
Siva menasihatkan orang ramai dan komuniti maritim agar sentiasa memastikan aspek keselamatan diutamakan sebelum melakukan sebarang aktiviti di laut, terutamanya cakna dengan keadaan cuaca. -KOSMO! ONLINE


Barisan lebih 8 kilometer untuk lihat keranda Ratu Elizabeth II
Oleh KOSMO!

16 September 2022, 10:00 pm
LONDON – Orang ramai yang mahu memberi penghormatan terakhir kepada mendiang Ratu Elizabeth II diberi amaran bahawa mereka mungkin berdepan penantian selama 14 jam di tengah-tengah barisan dengan panjang mencecah 8 kilometer, lapor portal berita MailOnline semalam.
Jumlah pelawat yang beratur untuk menyaksikan jasad Ratu Elizabeth II meningkat dua kali ganda semalam dengan panjang deretan manusia kini melebihi 8 kilometer melepasi Tower Bridge.
Ramai lagi dijangka menyertai barisan pada hujung minggu ini untuk mengucapkan selamat tinggal kepada monarki popular itu.
Ketika beribu-ribu orang masuk ke Istana Westminster malam semalam, Timbalan Perdana Menteri, Angela Rayner adalah antara mereka yang memberikan penghormatan terakhir kepada mendiang.
Rayner dilihat berdiri dengan tangan digenggam ketika orang ramai yang berkabung berjalan melepasi struktur keranda.
Bilangan rakyat yang mengunjungi lokasi itu mencecah lebih 350,000 dengan orang ramai dari seluruh dunia dijangka melawat London untuk memberi penghormatan terakhir.

Mereka dinasihatkan menyertai barisan mulai pukul 12.30 tengah malam (waktu tempatan) esok untuk melihat keranda itu. Mendiang Ratu Elizabeth II akan kekal di Dewan Westminster sehingga pukul 6.30 pagi (waktu tempatan) Isnin ini.
Sumber Parlimen mendedahkan bahawa anggota-anggota keselamatan menyekat enam pelawat yang cuba membawa masuk haiwan peliharaan ke dalam Dewan Westminsterl.
Pemilik haiwan peliharaan dikatakan cuba menyembunyikan anjing mereka di bawah kot ketika memasuki kawasan perkabungan. Sebilangan lagi dilihat membawa bayi mereka untuk memberi penghormatan.
Sementara itu, beberapa gambar memaparkan petugas paramedik muncul untuk merawat pelawat yang kepenatan kerana beratur sepanjang malam.
Situasi itu berlaku selepas seorang askar yang menjaga keranda mendiang pengsan semasa bertugas. Seorang pelawat lain pula jatuh ketika menuruni tangga Westminster Hall menuju ke keranda mendiang. – AGENSI


[KEMASKINI] Kes budak didera dikurung: Ibu saudara, suami diberkas, adik mangsa turut didera
16 September 2022, 11:47 pm
AMPANG – Polis memberkas pasangan suami isteri bagi membantu siasatan berhubung kes dera dan kurung seorang kanak-kanak lelaki berusia lapan tahun di Kondominium Bella Vista, Jalan Cahaya 13, hari ini.
Suspek wanita yang tidak bekerja berusia 33 tahun dan suaminya berusia 29 tahun bekerja sebagai pemandu e-hailing ditahan pukul 6 petang tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata, suspek wanita merupakan adik kandung kepada ibu mangsa dan tidak memiliki rekod lampau, manakala suaminya mempunyai satu rekod jenayah lampau.
“Ujian saringan awal air kencing yang dijalankan terhadap kedua-dua suspek didapati negatif sebarang jenis dadah,” ujarnya sebentar tadi.
Menurutnya, pihak polis turut mendapati seorang kanak-kanak perempuan berusia enam tahun yang merupakan adik kepada mangsa mempunyai kesan kecederaan lebam pada bahagian kaki, tangan dan belakang badan dipercayai akibat didera.
“Kedua beradik itu telah dirujuk ke Hospital Ampang untuk pemeriksaan oleh pegawai perubatan dan Jabatan Kebajikan Masyarakat (JKM) juga telah dimaklumkan untuk urusan penjagaan,” ujarnya.

Jelas beliau, hasil siasatan mendapati mangsa telah tinggal dengan suspek sejak dua tahun selepas bapa kandungnya meninggal dunia, manakala ibu kandungnya tidak mahu menjaga kedua beradik tersebut.
Katanya, kedua-dua suspek akan dihadapkan ke Mahkamah Ampang esok untuk permohonan reman dibawah Seksyen 117 Kanun Tatacara Jenayah.
Kes disiasat dibawah Seksyen 31 (1) (a) Akta Kanak-Kanak 2001 kerana telah menganiayai kanak-kanak sehingga mengalami kecederaan fizikal dan emosi.
Terdahulu, seorang kanak-kanak yang tidak tahan dikurung dan disyaki mangsa dera bertindak melarikan diri melalui tingkap berjaya diselamatkan di Kondominium Bella Vista, Jalan Cahaya 13, di sini hari ini.
Kanak-kanak lelaki berusia lapan tahun itu cuba keluar dari rumah berkenaan melalui tingkap dan dia dilihat berdiri di atas penghadang tingkap di tingkat empat oleh penduduk kondominium itu. – KOSMO! ONLINE


1,000 penduduk sekampung bergelar ‘YouTuber’
Oleh KOSMO!

16 September 2022, 9:01 pm
NEW DELHI – Sebuah perkampungan di bandar Rajpur, India menjadi popular kerana memiliki 40 saluran YouTube selain kira-kira 1,000 daripada 3,000 penduduknya terlibat dalam penghasilan kandungan online (YouTuber), lapor akhbar Metro UK kelmarin.
Kampung Tulsi, dalam negeri Chhattisgarh dikenali ramai kerana penduduknya banyak menghasilkan kandungan online sehinggakan ia digelar ‘kampung YouTube’.
Berdasarkan satu rakaman pada Selasa lalu, penduduk dilihat merakam aktiviti warga lain yang sedang mengendalikan traktor serta kanak-kanak berlumba lari di jalan-jalan kampung.
Sebilangan daripada mereka bahkan menggunakan dron untuk mendapatkan rakaman yang lebih baik, manakala ada antara mereka yang membantu dari sudut teknikal.
“Seperti yang anda boleh lihat di mana-mana lokasi di kampung kami, penduduk dari segenap lapisan umur adalah artis dan menghasilkan video untuk YouTube.
“Disebabkan itu, semua orang memanggil kampung kami sebagai ‘kampung YouTube’, kata seorang penduduk tempatan, Chetan Nayak.

Sementara itu, seorang penghasil kandungan YouTube, Aditya Vaghil berkata, kebanyakan penduduk kampung Tulsi memiliki saluran YouTube mereka sendiri.
“Kami menghasilkan video komedi, program-program berdasarkan lagu dan video-video perlumbaan. Hampir semua jenis artis ada di kampung ini,” ujarnya.
Sesetengah penduduk dilaporkan melakukan aktiviti itu secara sepenuh masa, manakala sebilangan yang lain mendakwa mampu memperoleh pendapatan dua atau tiga kali ganda lebih tinggi daripada pekerjaan sebelumnya.
Penghasil kandungan termuda adalah remaja berusia 15 tahun, manakala seorang nenek berusia 85 tahun menjadi warga paling tua yang turut terlibat dalam aktiviti itu. – AGENSI


Doktor keluarkan botol deodoran daripada punggung pesakit
Oleh KOSMO!

16 September 2022, 9:30 pm
NEW DELHI – Seorang lelaki di India dikejarkan ke hospital selepas memasukkan botol deodoran ke dalam dubur dengan barang tersebut terperangkap selama tiga minggu sebelum dikeluarkan oleh doktor, lapor akhbar New York Post semalam.
Lelaki berusia 27 tahun yang identitinya tidak didedahkan itu dibawa ke sebuah pusat perubatan di negeri Bengal Barat Rabu lalu, selepas mengalami sakit teruk pada bahagian perut.
Imbasan  X-ray menunjukkan bahawa terdapat botol deodoran sepanjang 19 sentimeter tersekat pada kolon berhampiran duburnya.
Doktor-doktor  percaya pesakit berkenaan memasukkan botol tersebut meskipun alasan kepada tindakannya itu tidak dijelaskan, namun menolak penjelasan untuk menjadikan bahagian belakangnya lebih wangi.
Lebih buruk, botol itu dilaporkan telah berada di dalam punggungnya selama 20 hari kerana lelaki berkenaan gagal mengeluarkannya.
Nyawa lelaki berkenaan juga dipercayai berada dalam bahaya sekiranya dia tidak pergi ke hospital dengan segera.

“Ia adalah sesuatu yang sukar buat kami. Kami merawat pesakit tersebut dengan penuh berhati-hati,” kata penguasa hospital Kolej Perubatan Burdwan, Tapas Ghosh.
Pasukan doktor akhirnya berjaya mengeluarkan botol deodoran tersebut dalam satu pembedahan selama dua jam selepas membelah perut pesakit.
Lelaki berkenaan mengalami kerosakan pada kedua-dua esofagus dan ususnya, kecederaan yang mungkin memerlukan pembedahan lain pada masa akan datang, kata doktor.
Dia juga perlu dipantau oleh pasukan perubatan dalam tempoh tujuh hari sekiranya berlaku sebarang komplikasi lanjut. – Agensi


Kerajaan luluskan RM9.6 bilion bangunkan Sabah dan Sarawak
Oleh DIYANATUL ATIQAH ZAKARYA dan AMRAN MULUP

16 September 2022, 11:02 pm
MELAKA – Kerajaan Persekutuan komited menghapuskan jurang pembangunan antara Semenanjung dengan Sabah dan Sarawak dengan meluluskan peruntukan sebanyak RM9.6 bilion, pada tahun ini.
Perdana Menteri, Datuk Seri Ismail Sabri Yaakob berkata, sebanyak RM5.6 bilion diberikan kepada Sabah dan RM4 bilion Sarawak bagi melaksanakan projek pembangunan seperti bekalan air, elektrik dan jalan raya serta kemudahan pendidikan dan kesihatan.
“Usaha ini selaras dengan agenda transformasi kerajaan untuk mengembalikan keyakinan rakyat, termasuk pelabur asing terhadap kemampuan kerajaan, demi memastikan kestabilan politik dan dasar negara ke arah pembangunan sosio ekonomi mampan.
“Saya sebagai Pengerusi Majlis Khas Mengenai MA63 akan memastikan hak-hak bagi Sabah dan Sarawak seperti mana yang terkandung dalam perjanjian MA63 adalah terpelihara.
“Majlis khas ini bukan sahaja berperanan merungkai beberapa isu yang tertangguh berhubung hak serta kedudukan Sabah dan Sarawak, tetapi juga memberi penekanan kepada usaha-usaha untuk membangun dan memajukan kedua-dua negeri ini,” katanya.
Beliau berkata demikian ketika berucap sempena sambutan Hari Malaysia di Dataran Memorial Pengisytiharan Kemerdekaan, Banda Hilir di sini sebentar tadi.

Turut hadir Yang Dipertua Negeri, Tun Mohd. Ali Mohd. Rustam dan Timbalan Ketua Menteri Sarawak, Datuk Amar Awang Tengah Ali Hasan serta Timbalan Ketua Menteri Sabah, Datuk Seri Jeffrey G. Kitingan.
Dalam pada itu, Perdana Menteri turut menekankan kepentingan sambutan Hari Malaysia yang mengingatkan seluruh Keluarga Malaysia tentang kekuatan muafakat dan kesepaduan sosial berteraskan integrasi nasional.
“Tanggal keramat 16 September, wajar dijadikan titik tolak memperhebatkan azam dan menyemarakkan semangat mencari persamaan.
“Berpijak di bumi yang sama, Keluarga Malaysia perlu terus berdiri menjunjung langit yang sama, menghayati semangat kesetiaan kepada raja dan negara,” katanya. – KOSMO! ONLINE


Lelaki tumpangkan 2 wanita cantik tidak sedar pandu ke tanah perkuburan
Oleh KOSMO!

16 September 2022, 7:30 pm
JAKARTA – Seorang pemandu trak berada dalam keadaan bingung apabila menyedari kenderaan dipandunya terkandas di jalan sempit di sebuah kawasan perkuburan selepas menumpangkan dua wanita cantik, lapor laman berita Detik.
Kejadian aneh tersebut dilaporkan berlaku di bandar Semarang, wilayah Jawa Tengah semalam.
Menurut Polis Awam Desa Pringsari, Muhammad Imam Fahruddin, pemandu trak berkenaan sempat menjerit meminta tolong sebelum diselamatkan penduduk setempat.
“Sebaik sahaja menyedari bahawa dia sebenarnya berada di kawasan perkuburan, pemandu tersebut menjerit meminta tolong,” katanya.
Penduduk yang mendengar jeritan lelaki berkenaan tiba ke lokasi untuk membantunya sebelum trak itu berjaya dikeluarkan dari jalan sempit sekitar pukul 3 petang (waktu tempatan).
“Trak itu masuk ke kawasan perkampungan tersebut kira-kira pukul 7 pagi (waktu tempatan) dan berjaya dikeluarkan sekitar pukul 3 petang (waktu tempatan).

“Ketika saya mengambil keterangan, pemandu tersebut didapati tidak berada dalam pengaruh alkohol, sebaliknya ketakutan,” kata Muhammad Imam.
Sementara itu, seorang penduduk tempatan, Sutiyo berkata, ketika kejadian, dia menyedari trak dipandu lelaki berkenaan sempat melanggar  bahagian bumbung rumah seorang penduduk.
“Dia memandu dengan amat laju sehingga melanggar bumbung rumah penduduk sebelum memberhentikan kenderaannya di kawasan perkuburan yang mempunyai jalan sempit.
“Apabila disoal, dia mengaku baru lepas menghantar dua wanita cantik dari persimpangan lampu merah di Karangjati,” kata Sutiyo.
Tambahnya, kejadian tersebut bukan kali pertama seumpamanya yang berlaku di kawasan perkuburan itu.
Sebelum ini, penunggang teksi motosikal, penghantar barangan dan penjual susu juga pernah mengalami kejadian serupa beberapa kali. – Agensi


Budak lelaki mangsa dera ‘dikurung’ berjaya diselamatkan
16 September 2022, 8:47 pm
AMPANG – Seorang kanak-kanak yang disyaki mangsa dera bertindak melarikan diri melalui tingkap selepas dikurung berjaya diselamatkan di Kondominium Bella Vista, Jalan Cahaya 13, di sini hari ini.
Kanak-kanak lelaki berusia lapan tahun itu cuba keluar dari rumah berkenaan melalui tingkap dan dia dilihat berdiri di atas penghadang tingkap di tingkat empat oleh penduduk kondominium itu.
Pengarah Jabatan Bomba dan Penyelamat Selangor, Norazam Khamis berkata, pihak bomba menerima panggilan kejadian berhubung seorang kanak-kanak terperangkap pada pukul 4.41 petang.
“Seramai lapan anggota dan pegawai dari Balai Bomba dan Penyelamat (BBP) Ampang dikejarkan ke tempat kejadian.
“Sebaik tiba di lokasi pukul 4.48 petang, para petugas mendapati seorang kanak-kanak lelaki warga tempatan berusia lapan tahun telah dikurung di dalam bilik,” ujarnya sebentar tadi.
Menurutnya, kanak-kanak itu dikatakan cuba melarikan diri melalui tingkap di tingkat empat dan tindakan mangsa itu telah disedari orang awam.

Jelas beliau, pintu telah dipecahkan oleh pengawal keselamatan kondominium berkenaan sebelum ketibaan bomba.
“Kanak-kanak tersebut selamat dan dia disyaki menjadi mangsa dera dan kes diserahkan kepada polis untuk siasatan lanjut,” katanya. – KOSMO! ONLINE


Tiada layanan istimewa tahanan libatkan pegawai polis
Oleh MOHD YUNUS YAKKUB

16 September 2022, 8:01 pm
SHAH ALAM – Polis Selangor menafikan sekeras-kerasnya dakwaan adanya layanan istimewa terhadap mana-mana tahanan termasuk tahanan yang melibatkan pegawai polis.
Ketua Polis Selangor, Datuk Arjunaidi Mohamed berkata, tiada sebarang arahan atau kebenaran untuk memberikan layanan seperti didakwa dengan pemeriksaan sentiasa dijalankan dari semasa ke semasa bagi memastikan ia dipatuhi.
“Siasatan dijalankan mendapati gambar yang ditularkan tersebut diambil seorang anggota polis yang merakam dari sudut menampakkan kipas angin dihalakan ke sel yang dihuni oleh pegawai tersebut.
“Kipas berkenaan merupakan kipas yang dibekalkan untuk kegunaan anggota bertugas di ruang bersebelahan,” katanya dalam kenyataan hari ini.
Arjunadi menegaskan, seorang anggota polis berpangkat Lans Kopral berumur 28 tahun turut ditahan bagi membantu siasatan di bawah Seksyen 8 Akta Rahsia Rasmi, Seksyen 203A Kanun Keseksaan, Seksyen 14 Akta Kesalahan Kecil dan Seksyen 233 Akta Komunikasi dan Multimedia.
“Polis Diraja Malaysia (PDRM) tidak pernah memberikan apa-apa layanan istimewa kepada mana-mana tahanan di dalam lokap dan tidak akan berkompromi terhadap salah laku yang dilakukan oleh mana-mana pihak termasuklah pegawai atau anggota PDRM sendiri,” katanya.

Terdahulu, tular di aplikasi Telegram berhubung layanan lima pegawai polis yang ditahan kerana sindiket penglibatan dadah yang kini direman di lokap Ibu Pejabat Polis Daerah Shah Alam.
Berdasarkan kenyataan ditular mendakwa ‘percutian’ mereka dalam lokap tersebut dilengkapi kipas, bantal, makanan, rokok dan segala kemudahan lain yang dikatakan mendapat ‘restu’ daripada Ketua Polis Daerah Shah Alam. – KOSMO!ONLINE


Bendera Negeri Sembilan dikibar separuh tiang pada 19 September
Oleh ZAKKINA WATI AHMAD TARMIZI

16 September 2022, 8:13 pm
SEREMBAN – Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir berkenan agar bendera Negeri Sembilan dikibarkan separuh tiang pada hari Isnin 19 September ini.
Setiausaha Kerajaan Negeri, Negeri Sembilan, Datuk Dr. Razali Ab Malik berkata, ia bagi menzahirkan penghormatan baginda kepada Ratu Elizabeth II yang mangkat pada 9 September lalu.
“Titah tersebut juga sebagai tanda menghormati kemangkatan Baginda Ratu di Istana Balmoral, Scotland selepas 70 tahun menduduki takhta yang merupakan monarki paling lama bertakhta dalam sejarah United Kingdom.
“Sehubungan itu, kerajaan Negeri Sembilan menjunjung titah dan mengarahkan semua jabatan dan agensi di negeri ini agar mengibarkan bendera Negeri Sembilan separuh tiang,”  katanya dalam kenyataan hari ini. – KOSMO! ONLINE


Lelaki 50 tahun kahwini gadis 14 tahun
Oleh KOSMO!

16 September 2022, 8:30 pm
JAKARTA – Sebuah video tular di media sosial Indonesia memaparkan majlis perkahwinan antara seorang lelaki berusia 50 tahun dengan remaja perempuan berumur 14 tahun di Lombok, lapor portal berita Wolipop hari ini.
Video yang dimuat naik di laman TikTok itu memaparkan pasangan pengantin tersebut memakai busana mengikut adat suku Sasak.
Majlis perkahwinan itu dikatakan dihadiri oleh ahli keluarga dan saudara-mara  terdekat.
Menurut individu yang merakam video tersebut, Sri Utari Dewi, perkahwinan berbeza usia seperti itu adalah sesuatu yang sering berlaku di Lombok.
“Tidak mengejutkan kerana orang di Lombok sudah biasa kahwin awal. Namun, pengantin perempuan berkahwin dengan lelaki jauh lebih tua seperti ini adalah sesuatu yang agak mengejutkan,” katanya.
Video tersebut menjadi tular dengan netizen memberikan pelbagai komen.

“Kelihatan seperti bapa dan anak,” kata seorang netizen.
“Mungkin jodoh saya belum lahir,” komen seorang lagi pengguna. – Agensi


Warga emas berkhalwat panjat siling elak dicekup Jaheaik
Oleh ROSALWANI CHE SOH

16 September 2022, 8:34 pm
KOTA BHARU – Seorang warga emas yang disyaki berdua-duaan dengan seorang wanita bertindak memanjat siling setinggi lebih satu meter selepas penguat kuasa Jabatan Hal Ehwal Agama Islam Negeri Kelantan (Jaheaik) menyerbu sebuah rumah di sini malam tadi.
Bagaimanapun, lelaki itu gagal melarikan diri apabila dia dicekup bersama seorang wanita berusia dalam lingkungan 40-an kira-kira pukul 11.45 malam.
Ketua Penolong Pengarah Bahagian Penguatkuasaan Undang-Undang Syariah Jaheaik, Mohd. Fadzuli Mohd. Zain berkata, semasa serbuan dijalankan, wanita itu membuka pintu rumah tersebut.
Menurutnya, pemeriksaan di dalam rumah itu mendapati warga emas itu sedang memanjat siling untuk melarikan diri daripada dicekup.
“Dia pada awalnya memberi alasan berkunjung ke rumah wanita itu untuk mengutip sewa rumah. Alasan itu dilihat mencurigakan sebelum anggota penguat kuasa Jaheaik menahan lelaki dan wanita itu untuk siasatan lanjut.
“Warga emas itu merupakan antara tujuh individu yang ditahan dalam Ops Banteras untuk mencegah maksiat oleh Bahagian Penguatkuasaan Undang-undang Syariah Jaheaik sempena Hari Malaysia malam tadi,” katanya dalam satu kenyataan di sini hari ini.

Menurut Mohd. Fadzuli, lima lagi individu termasuk dua pasangan lelaki dan wanita berusia dalam lingkungan 20-an dicekup berada dalam sebuah bilik di hotel bajet di sini, kira-kira pukul 5.10 pagi.
Katanya, kedua-dua pasangan yang merupakan penuntut sebuah kolej mendakwa mereka menginap di hotel itu untuk membuat tugasan secara berkumpulan yang diberikan oleh pensyarah.
“Anggota penguat kuasa juga terpaksa menunggu lebih setengah jam sebelum pasangan terbabit membuka pintu.
“Jaheaik akan terus menjalankan operasi dan memberi khidmat nasihat kepada masyarakat supaya tidak melakukan perbuatan maksiat yang jelas merosakkan institusi agama Islam,” katanya.
Tambahnya, kesemua yang ditahan disiasat mengikut Seksyen 50 Enakmen Kanun Jenayah Syariah Bilangan (1) 2019. – KOSMO! ONLINE


8.7 juta dapat Bantuan Keluarga Malaysia Fasa 3 | 15 Minit MMTV 16 September 2022
Oleh KOSMO!

16 September 2022, 7:04 pm


Ustazah meninggal ketika pimpin bacaan al-Quran
Oleh KOSMO!

16 September 2022, 8:58 pm
JAKARTA – Seorang ustazah bernama Taslimah meninggal dunia ketika memimpin bacaan tahlil dan khatam al-Quran di Masjid As Syafiiyah, Jalan Al Barkah, Tebet, Jakarta Selatan, Indonesia semalam.
Kejadian tersebut sempat terakam dalam video dan menjadi tular di media sosial ketika ini.
Penjaga Masjid Al Barkah As Syafiiyah, Alwy Rasyid, mengesahkan peristiwa sedih itu dan berkata, ketika kejadian tersebut, Taslimah dilihat membaca Surah al-Baqarah ayat lima hingga enam.
Semasa membaca ayat keenam, suara Taslimah kedengaran lemah.
Arwah yang sedang duduk tiba-tiba rebah sebelum jemaah wanita lain segera membantunya.
“Taslimah meninggal pagi Khamis (semalam) pada pukul 7.30 pagi. Arwah bertugas membaca al-Quran dan tahlil lengkap. Ketika membaca sepotong ayat, suaranya mula lemah tetapi dia terus mencuba,” kata Alwy kepada CNNIndonesia.com.

Alwy memberitahu, Taslimah merupakan salah seorang ustazah yang sering ditugaskan memimpin bacaan doa dan mengaji di masjid.
Dia menyifatkan Taslimah sebagai individu yang pendiam dan sopan. -KOSMO! ONLINE.


Kereta exco potong Q kena saman
Oleh ADNAN IBRAHIM

16 September 2022, 7:46 pm
BATU PAHAT – Kereta yang digunakan oleh Pengerusi Jawatankuasa Kesihatan dan Perpaduan Negeri Johor, Ling Tian Soon dikenakan tindakan saman di bawah Rule 6(1) LN 166/59.
Ketua Polis Daerah Batu Pahat, Asisten Komisioner (ACP) Ismail Dollah berkata, tindakan dilakukan berikutan tular melakukan kesalahan memotong barisan kenderaan di Jalan Tongkang Pechah dekat sini.
Katanya, hasil siasatan mendapati kesalahan dilakukan pada 12 September kira-kira pukul 9.45 pagi.
“Pemandu kenderaan telah dipanggil pada 16 September pukul 3.30 petang untuk diambil tindakan saman.
“Sebelum itu, pada 14 September pukul 11 malam, Ibu Pejabat Polis Daerah (IPD) Batu Pahat menerima rakaman video tular berkaitan kesalahan sebuah kereta dengan nombor pendaftaran JDT 9, jenis Toyota Camry berwarna hitam melakukan kesalahan memotong barisan kenderaan,” katanya dalam kenyataan hari ini. – KOSMO! ONLINE


Polis terdiam wanita tidak pakai topi keledar laung takbir di sekatan jalan raya
Oleh KOSMO!

16 September 2022, 8:00 pm
JAKARTA – Sebuah klip video tular di media sosial Indonesia memaparkan aksi seorang wanita melaungkan takbir ketika berhadapan dengan seorang anggota polis dalam keadaan tidak memakai topi keledar, lapor laman berita Suara.com.
Video itu dimuat naik dalam akaun Twitter @Tita83079013.
Kelihatan seorang wanita memakai blazer berwarna khaki dan tudung merah jambu menunggang motosikal di hadapan seorang pegawai polis yang mengawal jalan.
Dia dilihat tidak memakai topi keledar semasa menunggang motosikal, manakala cermin sisi juga tidak dipasang.
Wanita itu melaungkan takbir ketika berhenti dengan menggenggam tangannya di hadapan polis itu.
Pegawai yang bertugas itu hanya memandangnya dengan meletakkan tangan di belakang. Dia kemudian mengangguk sebelum wanita itu beredar tanpa menoleh ke belakang.

Video berkenaan mendapat perhatian netizen di ruangan komen.
“Senang tinggal catat nombor plat motosikal untuk bayar saman,” komen seorang netizen. – AGENSI


Nelayan laut dalam naikkan jerung mata ‘alien’
Oleh KOSMO!

16 September 2022, 6:00 pm
SYDNEY – Seorang nelayan di  Sydney, Australia menangkap seekor seekor jerung daripada spesies jarang ditemui yang mempunyai sepasang mata amat ganjil, lapor akhbar New York Post semalam.
Trapman Bermagui memuat naik gambar hidupan marin itu di laman Facebook selepas menangkapnya dari laut pada kedalaman 560 meter(m).
Dia percaya haiwan tersebut adalah sejenis jerung berkulit kasar dan hidup di  laut dalam.
Penemuan luar biasa itu mencetuskan pelbagai reaksi pengguna media sosial, sekali gus menjadikan hantaran tersebut tular.
“Laut dalam adalah dunia  lain,” kata seorang pengguna.
Sementara itu, menurut beberapa pakar, haiwan tersebut berkemungkinan adalah jerung ‘dogfish’ berkulit kasar yang turut dikenali sebagai Centroscymnus owstoni.

“Dalam kajian laut dalam saya, kami telah menangkap beberapa ekor jerung seumpama itu di Teluk Mexico dan Bahamas.
“Ia tergolong dalam kumpulan Somniosidae atau jerung tidur iaitu  keluarga yang sama dengan jerung Greenland  tetapi spesies yang nyata  lebih kecil,” kata Pengarah Kajian Bersekutu di Makmal Pantai dan Laut Universiti Florida, Dean Grubbs.
Tambahnya, dia kerap menemui jerung ‘dogfish’ itu pada kedalaman antara 731 m hingga 1,158 m.
Bermagui turut bersetuju bahawa jerung itu boleh ditemui pada kedalaman melebihi 182 m.
“Kebiasaannya kami menangkap jerung ini pada musim sejuk,” katanya. – Agensi


Kumpulan Sesah terselamat, tiada penyingkiran dibuat
Oleh SAIRUL ZAMRI MISRANI

16 September 2022, 5:10 pm
PETALING JAYA – Program realiti popular, Awesome Raja Lawak masih mengekalkan semua peserta selepas tiada sebarang penyingkiran dilakukan pada minggu kedua yang berlangsung semalam.
Pengarah Unit Kandungan Awesome TV, Datin Ezzan Zalilah Zulfadzli berkata, barisan juri tetap bersama pihak produksi sebulat suara membuat keputusan untuk memberi peluang kedua kepada kumpulan Sesah yang sepatutnya tersingkir selepas mendapat markah terendah.
“Kejutan semalam membuktikan bahawa sebarang kemungkinan boleh berlaku dalam pertandingan Awesome Raja Lawak ini.
“Anda mungkin juara pada minggu ini, namun pada masa yang sama, anda juga boleh menjadi peserta tercorot pada minggu seterusnya.
“Ini yang berlaku pada malam tadi. Justeru, saya menyeru semua peserta untuk lebih bersedia dengan persembahan mereka di minggu ketiga nanti.
“Terbukti apabila juara minggu lalu, kumpulan Sesah hampir tersingkir kerana mendapat markah terendah dengan jumlah keseluruhan hanya 42 peratus, jauh berbeza dengan kumpulan Sedare yang menjuarai persembahan semalam dengan 74 peratus. Keputusan ini betul-betul mengejutkan semua,” katanya.

Menurut Ezzan, tema yang dibawa pada minggu kedua iaitu Viral/Trending menyebabkan beberapa peserta dilihat gementar berbanding biasa.
“Menerusi tema Viral/Trending, peserta perlu mengangkat isu terkini dan yang pernah tular atau trending dalam persembahan mereka.
“Namun, berbanding dengan minggu lalu, malam tadi dapat dilihat ada dalam kalangan peserta yang gementar ketika menyampaikan sketsa masing-masing,” uajrnya.
Menarik dan membanggakan, Ezzan berkata, program Awesome Raja Lawak yang mula bersiaran pada 7 September lalu berjaya merekodkan tiga juta tontonan hingga hari ini.
Menerusi siaran minggu kedua semalam, kumpulan Sedare mendapat 74 peratus, Semmat (70 peratus); Manja (66 peratus); Mabo (63 peratus); Hanif (58 peratus); Se’eh (56 peratus); dan Soda (56 peratus).
Selain itu, Kumpulan Pelan (53 peratus); Azhar (49 peratus); Kanmani (49 peratus); Kacau (46 peratus); Beduk (45 peratus) dan Sesah (42 peratus).
Program yang dihoskan Nizam Jentik-Jentik dan Chiwan Chilok itu menampilkan Atu Zero, Ajak Shiro dan Tauke selaku Mentor, manakala Khir Rahman, Saiful Apek dan Ayda Jebat selaku juri tetap. – KOSMO! ONLINE


Lelaki kahwini 53 isteri dalam masa 43 tahun idam ‘kestabilan emosi’
Oleh KOSMO!

16 September 2022, 5:00 pm
RIYADH – Seorang lelaki di Arab Saudi menjadi bualan ramai apabila mengaku telah berkahwin dengan 53 wanita berbeza untuk mencari ‘kestabilan’ emosi, lapor laman berita Oddity Central kelmarin.
Abu Abdullah, 65, mengahwini isteri pertama ketika berusia 20 tahun. Wanita itu berumur enam tahun lebih tua daripadanya.
Pasangan itu mempunyai anak dan kehidupan mereka berjalan lancar. Masalah kemudian muncul dalam hidup Abu dan dia memutuskan untuk berkahwin lagi.
Pada usia 23 tahun, Abu memberitahu isterinya dia ingin menikah kali kedua dan berpoligami. Masalah lain pula timbul dengan kedua-dua isterinya. Sebagai jalan penyelesaian, dia kemudian beristeri tiga dan empat.
Keadaan menjadi lebih buruk apabila dia menceraikan isteri pertama dan kedua sebelum menceraikan isteri ketiga dan keempat kerana mereka mula bertengkar. Usahanya untuk mencari ‘kestabilan emosi’ kemudian diteruskan.
Lelaki itu memberitahu akhbar Sabq bahawa dia telah berkahwin dengan seramai 53 wanita dengan perkahwinan tersingkatnya bertahan hanya satu malam.

Bagaimanapun, Abu menegaskan bahawa dia tidak menganggap isteri-isterinya sebagai jenaka manakala semuanya adalah perkahwinan sah secara tradisional.
Abu berkata bahawa dia kini berkahwin dengan seorang wanita dan tidak bercadang untuk berkahwin lagi, walaupun tidak mendedahkan bahawa sudah menemui wanita yang dicari.
Kebanyakan isteri Abu berasal dari Arab Saudi tetapi dia pernah berkahwin dengan seorang wanita warga asing dalam perjalanan kerja yang bertahan selama beberapa bulan. – AGENSI


Lelaki bertuah temui 50 butir berlian sepanjang tahun ini
Oleh KOSMO!

16 September 2022, 5:30 pm
DIERKS, ARKANSAS – Seorang lelaki dari negeri Arkansas, Amerika Syarikat ternyata memiliki tuah apabila menemui berlian ke-50 di sebuah taman negeri  awal bulan ini, lapor akhbar New York Post semalam.
Scott Kreykes, menjumpai 50 butir berlian sepanjang tahun ini di kawah taman  Crater Diamonds State Park.
Berlian yang dijumpai oleh Kreykes pada bulan ini menjadikan penemuannya sebagai berlian ke-35,000 yang ditemui dan didaftarkan di taman berkenaan, demikian menurut kenyataan akhbar dikeluarkan Taman Negeri Arkansas.
Bagi sepanjang empat tahun lalu, Kreykes telah menemui dan mendaftar lebih 80 permata  berharga tersebut di taman yang sama.
Ketika menemui berlian itu awal bulan ini, dia sedang menapis  kotoran di kawasan pencarian berlian dan membuat keputusan untuk membawa pulang batu kerikil yang ditapis untuk melihatnya dengan lebih teliti.
Garis panduan taman itu membenarkan pengunjung untuk membawa pulang sebaldi kerikil yang ditapis setiap hari, kata kenyataan akhbar  sama.

Semasa meneliti kerikil di rumahnya, Kreykes menemui sebutir berlian kecil dan pada 6 September lalu, dia membawa mineral itu ke Pusat Penemuan Berlian taman tersebut untuk mendaftarkannya secara rasmi.
Kakitangan taman mendaftarkan mineral berharga itu sebagai berlian putih empat mata.
Berlian yang lebih kecil daripada satu karat ditimbang dalam unit mata, dengan 100 mata bersamaan dengan satu karat, kata kenyataan akhbar itu.
Kreykes turut diberitahu bahawa ia adalah berlian ke-35,000 yang ditemui di taman berlian berkenaan sejak ia dibuka pada 1972. – Agensi


Kementerian Tenaga dan Sumber Asli diminta kecualikan pas pengalihan
Oleh MUHAMMAD SHAHIZAM TAZALI

16 September 2022, 5:55 pm
JASIN – Kementerian Tenaga dan Sumber Asli (KeTSA) diminta mengecualikan pas pengalihan kepada pemilik tanah persendirian bagi memudahkan urusan pengambilan kayu-kayan yang terdapat di hartanah tersebut.
Menteri Perusahaan, Perladangan dan Komoditi, Datuk Zuraida Kamaruddin berkata, dalam komuniti perladangan terdapat polisi kerajaan di bawah KeTSA yang menyatakan bahawa pokok yang hendak ditebang di tanah persendirian perlu mendapat kebenaran terlebih dahulu.
Menurut beliau, prosedur itu dianggap sebagai birokrasi yang tidak perlu terutamanya jika melibatkan tanah persendirian.
“Terpulang kepada pemilik tanah persendirian sama ada dia hendak keluarkan pokok-pokok atau membersihkan tanah untuk buat rumah, pada masa sama kita boleh ambil sumber kayu-kayan yang ada di sana.
“Jadi mengapa perlu permohanan untuk mendapatkan kelulusan pengeluaran, saya mohon KeTSA kecualikan polisi ini,” katanya.
Beliau berkata demikian pada sidang akhbar Majlis Penanaman Pokok Sempena Hari Kemerdekaan dan Hari Malaysia 2022 di sini, hari ini.

Mengulas lanjut, Zuraida memberitahu, beliau ada menerima keluhan daripada pemain-pemain industri yang sukar mendapatkan bahan-bahan kayu.
“Kayu-kayan banyak didapati di kawasan kampung, namun mereka dikekang dengan polisi berkenaan,” katanya.
Sementara itu, mengenai perkongsian teknologi dalam bidang perkayuan, Zuraida mahu Malaysia segera mengambil peluang untuk menjalin kerjasama dengan negara sedang membangun atau dunia ketiga.
“Malaysia memiliki kepakaran menerusi penyelidikan yang berterusan sejak 50 atau 60 tahun lalu, contohnya Institut Penyelidikan Perhutanan Malaysia (FRIM) memiliki jabatan penyelidikan dan makmal ujian yang boleh dibawa ke sana.
“Perkongsian ini akan memberi manfaat kepada negara-negara lain untuk belajar dengan pantas. Antara negara yang berpotensi seperti Bangladesh, Pakistan, Kemboja serta India,” ujarnya. – KOSMO! ONLINE


Padah guna lorong kecemasan, SUV ditahan konvoi motosikal
Oleh KOSMO!

16 September 2022, 6:49 pm
PETALING JAYA – Tindakan sebuah kenderaan utiliti sukan (SUV) jenis Mazda menggunakan laluan kecemasan di sebuah lebuh raya membawa padah apabila didakwa melanggar konvoi bermotosikal.
Malah, pemandu SUV berwarna hitam tersebut dikatakan melarikan diri turut mendapat kecaman ramai dan timbul satu pergaduhan kecil bersama ahli konvoi bermotosikal terbabit.
Menerusi satu klip video yang sedang tular di laman sosial Facebook ketika ini, menyaksikan kumpulan lelaki bermotosikal sedang menahan SUV tersebut kerana melarikan diri setelah melanggar salah seorang ahli konvoi.
Melalui video itu, kumpulan lelaki bermotosikal turut memarahi dan memaki hamun pemandu SUV itu kerana tidak bertanggungjawab dengan melarikan diri setelah melanggar salah seorang rakan mereka.
Bukan itu sahaja, menerusi satu video terdahulu yang dirakam melalui kamera papan pemuka (dashcam) sebuah kenderaan menyaksikan sebuah kenderaan pelbagai guna (MPV) jenis Toyota turut terlibat dalam insiden terbabit.
Rata-rata pengguna media sosial mengutuk kejadian tersebut dan menyifatkan kejadian tersebut tidak perlu berlaku sekiranya laluan kecemasan itu tidak digunakan oleh pemandu SUV terlibat.

“Motosikal dan kereta sepatutnya tidak menggunakan lorong kecemasan dalam apa jua keadaan sekalipun jika bukan dalam kecemasan.
“Tindakan berat perlu diambil oleh pihak berkuasa, sudah terbukti akan berlaku kecelakaan jika kita melanggar peraturan ini,” ujar Firdaus Fir.
“Ramai yang marah pada geng konvoi itu, namun setelah melihat klip video sebelumnya baru faham yang SUV itu melarikan diri.
“Apa pun berlaku untuk selamat, tidak perlu rakam video. Nasiblah ada abang baju hitam itu yang berdiri di pintu kereta menghalang ahli konvoi daripada memukul pemandu kurang adab itu,” jelas Zalisham. – KOSMO! ONLINE.


YouTuber Thailand dikecam ajar perkataan ‘miang’ kepada rakan Singapura
Oleh KOSMO!

16 September 2022, 7:00 pm
BANGKOK – Seorang pesohor YouTube di Thailand berdepan reaksi negatif netizen selepas mengajar perkataan tidak baik kepada seorang rakannya dari Singapura dan menghina wanita dari negaranya dengan kenyataan berbaur seksis, lapor laman berita Thaiger semalam.
Nisamanee ‘Nat’ Lertworapong ialah seorang pesohor YouTube dan blogger kecantikan popular di Thailand. Dia mempunyai kira-kira 1.84 juta pengikut di laman perkongsian video itu dan 1.7 juta di halaman Facebooknya.
Video kejadian dimuat naik pada Selasa lalu. Ia memaparkan perjalanan Nisamanee ke Singapura dengan mengunjungi beberapa gerai dan kedai makan jalanan bersama rakan-rakannya.
Nisamanee menjemput seorang rakan yang merupakan warganegara Singapura untuk menjadi pemandu pelancongnya bagi mengesyorkan kedai makan ‘wajib cuba’ di negara pulau itu.
Dalam sebahagian klip video tersebut, dia dilihat mengajar rakannya menyebut ‘ngaen’ iaitu perkataan kasar bermaksud miang dalam bahasa Thailand.
“Apabila anda bertemu seseorang yang kelihatan baik, anda boleh berkata, wow! Saya ngean (miang) dengan kamu,” katanya.

Perbuatan itu menimbulkan kemarahan netizen dengan sebilangan mereka berpendapat Nisamanee tidak sepatutnya melakukan demikian. Selain itu, Nisamanee didapati menyebut sesuatu yang beraur seksis dalam video tersebut.
“Wanita Thailand tidak mempunyai wang yang banyak. ‘Transwomen ’ adalah teman wanita yang lebih baik kerana mereka kaya dan boleh memberi wang kepada seorang lelaki,” katanya.
Sesetengah netizen bersetuju bahawa video itu tidak sesuai dan berbaur seksis, tetapi sebilangan yang lain menganggap ia hanya perkara menghiburkan yang tidak berbahaya. – AGENSI


Hujan lebat, ribut petir di 11 negeri petang ini
Oleh KOSMO!

16 September 2022, 5:39 pm
PETALING JAYA – Jabatan Meteorologi Malaysia (MetMalaysia) menjangkakan hujan lebat, ribut petir berserta angin kencang di 11 buah negeri petang ini.
Menerusi perkongsian di laman Facebooknya, MetMalaysia berkata, antara negeri yang terlibat adalah Kedah, Perak, Kelantan, Pahang, Terengganu, Selangor, Wilayah Persekutuan Kuala Lumpur, Negeri Sembilan, Johor, Sarawak dan Sabah.
“Di negeri Kedah ia melibatkan kawasan di Langkawi, manakala di Perak membabitkan daerah Kerian, Larut, Matang, Selama, Hulu Perak dan Kuala Kangsar.
“Bagi negeri Kelantan pula, antara kawasan terjejas adalah seperti Tumpat, Pasir Mas, Jeli, Tanah Merah dan Kuala Krai, manakala di Terengganu ia melibatkan kawasan di Hulu Terengganu, Marang dan Dungun,” kata MetMalaysia.
Untuk negeri Pahang pula kata MetMalaysia, amaran cuaca tersebut dikeluarkan bagi kawasan sekitar Bentong, Maran, Pekan dan Rompin.
“Manakala, di Selangor ia membabitkan kawasan di Hulu Selangor, Gombak dan Hulu Langat, sementara di Wilayah Persekutuan Kuala Lumpur ia membabitkan keseluruhan kawasan.

“Bagi Negeri Sembilan, ia membabitkan kawasan di Jelebu dan Johor pula ia melibatkan Mersing serta Kota Tinggi,” ujar MetMalaysia.
Beralih ke Sarawak, antara kawasan terjejas adalah seperti Serian (Serian), Samarahan (Samarahan dan Simunjan), Betong (Betong dan Saratok), Sarikei (Sarikei dan Meradong), Sibu (Sibu) dan Kapit (Song).
“Untuk negeri Sabah, ia melibatkan kawasan di Tawau (Lahad Datu) dan Sandakan (Telupid).
“Keadaan cuaca ini akan berterusan sehingga pukul 9 malam nanti,” jelasnya. – KOSMO! ONLINE


Sayap-Sayap Patah kutip RM40 juta, terjah Malaysia
Oleh SAIRUL ZAMRI MISRANI

16 September 2022, 5:34 pm
JAKARTA – Sejak ditayangkan di Indonesia 18 Ogos lalu, filem genre drama tragis berjudul Sayap-Sayap Patah berjaya meraih sambutan hangat daripada lebih 2 juta penonton di republik itu dengan kutipan tiket sekitar RM40 juta.
Diadaptasi daripada kisah benar, justeru tidak hairanlah apabila ramai jemputan yang hadir menyaksikan pra tonton filem Sayap-Sayap Patah arahan sutradara terkenal, Rudi Soedjarwo di sebuah pawagam di Jakarta pada 14 Ogos lalu dilihat mengalirkan airmata.
Ini kerana filem yang menampilkan lakonan Nicholas Saputra, Ariel Tatum, rapper terkenal Indonesia Iwa K, Popi Sovia, Ariyo Wahab, Edward Akbar, Dewi Irawan, Revaldo dan ramai lagi berkisarkan tragedi berdarah yang berlaku di Lokap Mako Brimop, Kota Depok, Indonesia pada 2018 apabila sekumpulan tahanan penggganas bangkit merusuh.
Rata-rata penonton yang menyifatkan Sayap-Sayap Patah sebuah filem genre thriller, namun kelihatan romantis dan berakhir dengan penuh tragis.
Tidak setakat itu, ramai tokoh-tokoh terkenal memuji skripnya dan kualiti lakonan semua pelakonnya termasuk Ketua Badan Perlindungan Pekerja Migran Indonesia, Benny Rhamdani yang menyifatkan filem tersebut layak ditonton untuk sesiapa sahaja yang menyintai Indonesia.
Penerbit MoreADD Holding Berhad, Roslina Abd Majid berkata, Sayap-Sayap Patah mendapat sambutan hebat kerana keistimewaannya yang menggabungkan jalan cerita penuh dramatik bersama gandingan bintang ternama di Indonesia.

“Kami sebagai pihak yang akan mengedarkan Sayap-Sayap Patah di Malaysia, Singapura dan Brunei Darussalam cukup terharu dengan sambutan hebat penonton Indonesia terhadap filem ini.
“Malah sekumpulan media Malaysia yang turut diundang menonton Sayap- Sayap Patah di Jakarta pada 14 Ogos lalu turut mengakui filem ini sebuah karya terbaik dan cukup mengesankan.
“Mengikut perancangan, MoreADD Holding akan menganjurkan Tayangan Gala Sayap Sayap Patah di Kuala Lumpur pada pertengahan Oktober ini diikuti dengan tayangan umum di Malaysia, Singapura dan Brunei,” katanya.
Sayap Sayap Patah diterbitkan aktivis sosial media terkenal Denny Siregar bersama Yoen K dan lagu Ku Tunggu Senyummu dendangan Ipang Lazuardi dipilih menjadi OST filem blockbuster tersebut – KOSMO! ONLINE


Pelancong Eropah mohon maaf buang air kecil di puncak Gunung Bromo
Oleh KOSMO!

16 September 2022, 6:30 pm
JAKARTA – Sepasang pelancong dari Eropah dikecam netizen Indonesia yang tidak berpuas hati apabila salah seorang daripada mereka membuang air kecil di Gunung Bromo yang terletak di Banjaran Tengger, Jawa Timur, lapor laman berita Thaiger semalam.
Menurut laman berita Coconuts, pasangan itu memuat naik video di laman Instagram memaparkan perjalanan mereka ke Taman Negara Bromo.
Dalam satu bahagian video, pelancong lelaki itu dirakam membuang air kecil di puncak gunung berapi aktif tersebut.
Netizen Indonesia mendakwa tindakan itu mengganggu sensitiviti penganut agama Hindu dan suku Tengger yang menganggap gunung itu sebagai tempat suci.
“Kami berasal dari sebuah negara kecil di Eropah sudah biasa di pergunungan. Kami sentiasa berada di luar dan melakukan banyak perkara di luar.
“Kami benar-benar tidak tahu Gunung Bromo adalah tapak suci kepada masyarakat Hindu. Sayangnya di Eropah kami tidak banyak mengenali budaya Hindu dan kurang pengetahuan ketika berada di sini,” demikian permohonan maaf oleh pasangan itu.

Pasangan itu tidak menyatakan mereka berasal dari negara mana. Bagaimanapun, mereka menggunakan bahasa Jerman jadi ‘negara kecil’ yang dikatakan mungkin Luxembourg atau Belgium.
Permohonan maaf itu tidak diterima dengan netizen berpendapat bahawa seseorang perlu mengambil tahu mengenai asas kepercayaan dan adat masyarakat setempat sebelum melancong ke negara lain.
Pasangan itu bernasib baik kerana sudah meninggalkan Indonesia dan jika tidak, mereka mungkin menghadapi masalah dengan pihak berkuasa. – AGENSI


Perbincangan PBM sertai BN masih berjalan – Zuraida
Oleh MUHAMMAD SHAHIZAM TAZALI

16 September 2022, 3:52 pm
JASIN – Perbincangan penyertaan Parti Bangsa Malaysia (PBM) dalam Barisan Nasional (BN) masih berjalan, kata Presiden Pengganti, Datuk Zuraida Kamaruddin.
Menurutnya, cakap-cakap berhubung penolakan PBM dalam gabungan parti politik itu tiada dalam pengetahuan beliau setakat ini.
Kata Menteri Perusahaan, Perladangan dan Komoditi itu lagi, fokus beliau kini adalah untuk memperkukuhkan parti.
“Saya tidak dimaklumkan perkara itu dan tiada dalam rekod saya. Apa yang saya boleh katakan saya tidak tahu.
“Saya move on (teruskan). Perbincangan berjalan dengan baik dan positif, jadi saya bekerja saja untuk memperkukuh parti saya,” katanya kepada pemberita pada Majlis Penanaman Pokok di sini hari ini.
Sebelum ini, media melaporkan permohonan PBM untuk menyertai BN masih tergantung meskipun telah menyerahkan borang permohonan.

Pada masa sama, beberapa pemimpin BN dan UMNO turut bersuara menolak penyertaan PBM. – KOSMO! ONLINE


Dibandingkan dengan Siti? Tenang saja – Liza Hanim
Oleh HANISAH SELAMAT

16 September 2022, 4:15 pm
PETALING JAYA – Selesa melalui hidup dengan tenang membuatkan Liza Hanim enggan melayan kata-kata provokasi yang membandingkannya dengan Datuk Seri Siti Nurhaliza ketika persembahan di Anugerah Industri Muzik Ke-23 (AIM23), baru-baru ini.
Pemilik nama lengkap Haliza Hanim Abdul Halim itu berkata, perkara tersebut sedikit pun tidak memberi impak memandangkan dia pernah berdepan kecaman lebih teruk sebelum ini.
“Saya sekarang sudah berada pada tahap terpulang orang nak cakap apa, cakaplah. Saya pun pernah berdepan perkara yang paling ‘kejam’, jadi tak ada hal. Saya okey saja. Mulut orang kita tak boleh kawal.
“Baik kita pandang dari sudut positif berbanding memikirkan segala perbandingan yang cuba dibuat segelintir pihak, apatah lagi sekarang bukan masa untuk menilai siapa hebat.
“Apabila orang bercakap mengenainya, itu menunjukkan perhatian dan bagi saya sudah cukup. Tak laratlah nak fikir benda negatif lagi. Kalau penat mereka diam sendiri.
“Kita pun lebih tahu diri serta kemampuan. Hanya jauhari mengenal manikam, jadi tenang-tenang saja,” katanya kepada Kosmo! Online.

Penyanyi lagu Gelisah Mimpi itu ditemui media pada majlis santai bersama Liza Hanim dan Shila Amzah bersempena meraikan kemenangan di AIM23 di sebuah restoran, kelmarin.
Terdahulu, persembahan pada malam kemuncak AIM 23 mencetuskan dakwaan mengatakan Siti Nurhaliza adalah satu-satunya pesaing yang mampu membenamkan vokal Liza Hanim di pentas langsung.
Bagi penghibur berusia 43 tahun itu lagi, pengalaman yang diraih sepanjang lebih dua dekad membuatkan dia memberi lebih perhatian terhadap aspek persembahan terbaik.
“Nasihat saya kepada bakat baharu yang berdepan hentaman atau cubaan menggugat semangat, jangan hirau sebaliknya fokus dengan usaha memperbaiki kekurangan.
“Mungkin untuk ke arah itu akan ambil masa agak lama tetapi percayalah apabila sampai waktu, orang akan tetap berpatah balik melihat kualiti bakat yang kita bawa.
“Kita kena yakin peminat muzik juga akan menyedari kelebihan bakat serta usaha jitu yang kita buat andai bermula dengan bakat sedia ada,” katanya lagi.
Liza yang sebelum ini mendedahkan sudah menunggu selama 25 tahun untuk menggenggam trofi AIM membuktikan impian sebegitu dapat direalisasikan walau perlu menanti dalam tempoh panjang.
Pada acara tersebut, dia bersama rakan duet, Shila Amzah membawa pulang dua trofi iaitu menerusi kategori Persembahan Vokal Duo/Kolaborasi Terbaik Di Dalam Lagu dan kategori Runut Bunyi (OST) Terbaik Di Dalam Filem atau Drama menerusi lagu Bahagiakan Dia. – KOSMO! ONLINE


Kilang proses isi ikan, mini kompleks bot laut dalam dibangunkan
Oleh WAT KAMAL ABAS

16 September 2022, 4:33 pm
BUKIT GANTANG – Lembaga Kemajuan Ikan Malaysia (LKIM) akan membina sebuah kilang industri memproses isi ikan bernilai RM6 juta di kawasan Sungai Tinggi tidak lama lagi.
Pengerusi LKIM, Datuk Syed Abu Hussin Hafiz Syed Abdul Fasal berkata, pihaknya kini dalam proses mengenal pasti lokasi yang sesuai di kawasan itu.
“Isi ikan mendapat permintaan yang tinggi untuk industri keropok terutamanya ketika musim tengkujuh di negeri Kelantan, Terengganu dan Pahang.
“Di sebelah Pantai Barat pada ketika itu tidak berlaku musim tengkujuh, jadi isi ikan yang diproses di sini boleh menampung permintaan yang meluas di pasaran,” katanya selepas menghadiri majlis sambutan Hari Malaysia dan Penyerahan Bantuan Tong Berinsulasi kepada nelayan sempena Merdeka @ Parlimen 2022 di Jeti Sungai Kerang di sini hari ini.
Pada majlis tersebut, sebanyak 200 buah bot nelayan sertai perarakan Hari Malaysia di Perairan Klubong.
Mengulas lanjut, menurut beliau, kilang yang akan dibina itu mampu memuatkan stok simpanan sebanyak 500 metrik tan isi ikan dalam bilik sejuk beku.

Sementara itu, katanya, LKIM juga turut akan mendirikan mini kompleks pendaratan untuk bot kelas C2 laut dalam di Jeti Klubong dan Teluk Kertang.
“Minggu ini saya akan membawa seramai lima orang anak muda bumiputera ke laut dalam bagi menguji kemampuan mereka. Sekiranya mereka mampu untuk mengendalikan dan menguruskan kapal laut dalam, kita akan beri latihan serta memberi pembiayaan daripada bantuan yang kita ada,” katanya. – KOSMO! ONLINE


Kemangkatan Ratu Elizabeth II: Perak kibar bendera separuh tiang tiga hari
Oleh LUQMAN RIDHWAN MOHAMED NOR

16 September 2022, 4:02 pm
IPOH – Sultan Perak, Sultan Nazrin Muizzuddin Shah menitahkan agar bendera Perak dikibarkan separuh tiang selama tiga hari bermula esok sehingga Isnin hadapan bersempena kemangkatan Ratu Elizabeth II.
Setiausaha Kerajaan Perak, Datuk Ahmad Suaidi Abdul Rahim berkata, baginda bertitah sedemikian atas semangat menghargai hubungan Ratu Elizabeth II dengan Istana dan Negeri Perak Darul Ridzuan, di samping menzahirkan rasa dukacita atas kemangkatannya.
“Menjunjung titah tersebut, bendera negeri Perak Darul Ridzuan hendaklah dikibarkan separuh tiang bermula hari Sabtu 17 September 2022 sehingga selesai istiadat permakaman Ratu Elizabeth pada hari Isnin 19 September 2022,” katanya dalam satu kenyataan di sini hari ini.
Kosmo! sebelum ini melaporkan bahawa Ratu Elizabeth II dilaporkan mangkat pada usia 96 tahun selepas berada di bawah pengawasan doktor.
Berita duka itu disahkan oleh Istana Buckingham menerusi kenyataan akhbar dimuat naik di laman Instagram The Royal Family.
Ratu Elizabeth II menjadi Ratu Britain selama 70 tahun selepas kematian ayahanda baginda, Raja George VI pada 6 Februari 1952 ketika baru berusia 25 tahun. – KOSMO! ONLINE


Sungai Sembrong, Kluang bertukar jadi ‘lautan sampah’
Oleh KOSMO!

16 September 2022, 3:39 pm
PETALING JAYA – Umpama lautan sampah. Itu antara luahan pengguna laman sosial apabila melihat keadaan sebatang sungai di Johor yang dipenuhi sampah serta sisa kayu.
Menerusi satu klip video yang dikongsi di laman Facebook Aku Budak Kluang, kejadian itu dirakam di Sungai Sembrong, Batu 17, Jalan Kluang-Mersing, Johor.
Difahamkan kejadian tersebut berlaku selepas hujan lebat membadai daerah itu beberapa hari lalu sehingga ada kawasan yang ditenggelami banjir.
Berdasarkan klip video berdurasi dua minit 49 saat itu, kelihatan sisa sampah seperti plastik, botol, sisa kayu dan pelbagai barangan lain memenuhi sungai berkenaan.
Lebih menyedikan terdapat puluhan bangkai ikan mati kesan pencemaran di sungai tersebut.
Susulan perkongsian itu, rata-rata pengguna kesal dengan kejadian itu kerana ia berlaku akibat tindakan manusia tidak bertanggungjawab membuang sampah serta mereka mahu pihak berkuasa mengambil tindakan yang sewajarnya.

“Umpama lautan sampah, ini kesan manusia tidak bertanggungjawab membuang sampah merata-rata sehingga sungai menjadi mangsa,” tulis Ijat Roslan.
“Cuba tanya sendiri mereka yang tinggal berhampiran sungai tu, sistem pembuangan sampah mereka guna macam mana?,” soal Mohamed Ghulam Abd. Aziz.
Turut meninggalkan komen adalah seorang lagi pengguna dikenali sebagai Nor AkmaZaki.
“Selagi ada manusia yang tidak bertanggungjawab buang sampah merata-rata, masalah pencemaran sungai tak akan dapat di atasi sampai bila-bila,”luahnya.-KOSMO! ONLINE


Bapa pelakon remaja perempuan disiasat lagi kes amang seksual
Oleh MOHD YUNUS YAKKUB

16 September 2022, 4:46 pm
KLANG – Bapa kepada pelakon remaja perempuan akan disiasat berhubung kes amang seksual dan cabul selepas dirujuk ke Ibu Pejabat Polis Daerah (IPD) Klang Utara, hari ini.
Ketua Polis Daerah Klang Utara, Asisten Komisioner S Vijaya Rao berkata, lelaki berusia 43 tahun itu akan disiasat berhubung kes berkenaan yang difailkan mangsa berusia 15 tahun pada 8 September lalu.
Katanya, suspek diserahkan IPD Shah Alam kepada IPD Klang Utara.
“Siasatan terhadap lelaki itu berhubung kes amang seksual dan cabul dilakukannya terhadap mangsa pada tahun 2015.
“Kes disiasat mengikut Seksyen 377A/354 Kanun Keseksaan dan permohonan reman akan dilakukan esok di Mahkamah Klang,” katanya ketika dihubungi Kosmo! hari ini.
Terdahulu, suspek tersebut direman empat hari oleh IPD Shah Alam atas dakwaan suspek memukul pelakon remaja perempuan itu menggunakan penyangkut baju berlaku pada tahun 2014.

Pelakon tersebut membuat laporan polis pada 8 September lalu.
Sebelum ini, suspek juga direman enam hari bagi membantu siasatan berhubung dakwaan kes serangan seksual, memiliki bahan lucah dan pengabaian terhadap pelakon itu oleh IPD Subang Jaya. -KOSMO!ONLINE


Raja pecut Sukma milik Azeem
Oleh MUHAMMAD ZUHAILY BADLISHAH

16 September 2022, 3:44 pm
KUALA LUMPUR – Gelaran raja pecut Sukan Malaysia (Sukma) 2022 sah menjadi milik Muhammad Azeem Mohd. Fahmi apabila menjuarai acara 100 meter (m) lelaki.
Pemegang rekod 100m kebangsaan itu melintasi garisan penamat dengan catatan masa 10.25 saat (s) pada aksi final 100m di Stadium Nasional, Bukit Jalil sebentar tadi.
Sebagai rekod, Azeem mencipta rekod 100m kebangsaan dengan catatan 10.09s pada Kejohanan Olahraga Remaja Dunia 2022 di Cali, Colombia baru-baru ini. – KOSMO! ONLINE


Selangor mahu perkemas ‘total hockey’
Oleh MUHAMMAD ZUHAILY BADLISHAH

16 September 2022, 4:53 pm
KUALA LUMPUR – Skuad hoki wanita Selangor berada pada landasan tepat untuk mempertahankan pingat emas pada Sukan Malaysia (Sukma) 2022 kali ini.
Ia susulan kejayaan Selangor mencatat kemenangan 4-1 ke atas Terengganu pada aksi pertama Kumpulan X di Stadium Hoki Nasional, Bukit Jalil semalam.
Bagaimanapun, ketua jurulatih skuad hoki wanita Selangor, Ikmal Abdul Jabar masih menuntut peningkatan prestasi daripada para pemainnya.
“Alhamdulillah syukur kerana berjaya melakar kemenangan pertama walaupun pemain bermula agak gugup pada awal permainan.
“Namun, saya puji pemain-pemain kerana tidak hilang rentak, malah bangkit dengan permainan yang lebih meyakinkan.
IKMAL berpuas hati dengan prestasi para pemainnya ketika menewaskan Terengganu 4-1 semalam.
“Saya nak melihat penambaikan dalam sistem yang mana pemain boleh variasikan pertukaran posisi agar ‘total hockey’ menjadi lebih cantik,” katanya.

Terengganu terlebih dahulu membuka tirai jaringan menerusi Nurul Farawahida Marzuki pada minit ke-16 sebelum Selangor bangkit menjaringkan empat gol selepas itu.
Empat gol Selangor itu dijaringkan oleh Ellya Amanina Alias (m-21), Nur Insyirah Ahmad (m-31), Dayang Nuramirah Abang Mahadini (m-45) dan Siti Mariani Hashim.
Selangor akan meneruskan aksi kedua Kumpulan X menentang Sarawak di Stadium Hoki Nasional petang esok. – KOSMO! ONLINE


Lelaki bakar isteri selepas lihat mangsa tonton video lucah
Oleh KOSMO!

16 September 2022, 4:29 pm
JAKARTA – Seorang lelaki di Indonesia nekad membakar isteri dan anaknya selepas melihat wanita itu menonton video lucah pada telefon bimbit, lapor laman berita Suara.com.
Kejadian itu disahkan Ketua Polis Sidoarjo, Wahyu Bintoro dalam hantaran di akaun media sosial rasmi @polresta_sidoarjo.
Lelaki itu dikatakan seorang penduduk di Sukodono, wilayah Jawa Timur.
Kejadian berlaku Ahad lalu selepas lelaki berkenaan yang dikatakan terlalu beremosi, bertindak menyimbah petrol ke atas isterinya lalu menyalakan pemetik api.
“Mendapati isterinya menonton video lucah di telefon bimbit, seorang suami beremosi sehingga mencurah petrol ke atas wanita itu lalu menyalakan pemetik api. Ini mengakibatkan isteri dan anaknya yang duduk berhampiran melecur,” kata Wahyu.
Pelaku bernama MTA, 29, manakala isterinya, WS, 29, dan anaknya MAP, 6.

Selepas menyimbah petrol, MTA menyalakan tisu dan melemparkannya ke arah WS. Kedua-dua mangsa yang melecur segera keluar dari rumah dan sempat diselamatkan oleh penduduk setempat.
Jiran mangsa bernama To mengaku ternampak kedua-dua mangsa dari dalam rumah meminta tolong dengan melambai tangan.
Menurut To, tidak lama kemudian, pelaku membawa isteri dan anaknya untuk mendapatkan rawatan ke klinik berhampiran.
“Keluarga mangsa tidak dapat menerima kejadian itu dan melaporkan kes kepada polis. Pelaku juga sempat melarikan diri dan mengugut jika kes itu dilaporkan,” kata To. – AGENSI